*Anexă*

la Hotărârea Curții de Conturi

nr.12 din 31 martie 2022



CURTEA DE CONTURI A REPUBLICII MOLDOVA

|  |
| --- |
| MD-2001, mun. Chișinău, bd. Ștefan cel Mare și Sfânt nr.69, tel.: (+373) 22 26 60 02,  fax: (+373) 22 26 61 00, [www.ccrm.md](http://www.ccrm.md/); e-mail: [ccrm@ccrm.md](mailto:ccrm@ccrm.md) |

RAPORTUL

auditului conformității asupra procesului bugetar și gestionării patrimoniului public în anii 2018-2020 la unitatea administrativ-teritorială mun. Bălți

Cuprins

[Lista acronimelor 3](#_Toc100142312)

[I. SINTEZA 4](#_Toc100142313)

[II. PREZENTAREA GENERALĂ 6](#_Toc100142314)

[III. SFERA ȘI ABORDAREA AUDITULUI 9](#_Toc100142315)

[IV. CONSTATĂRI 10](#_Toc100142316)

[4.1. A identificat, a evaluat și a colectat UAT veniturile bugetare în conformitate cu cadrul legal și cel regulator aferente? 10](#_Toc100142317)

[4.2. A justificat UAT angajarea și gestionarea cheltuielilor potrivit cadrului regulator? 15](#_Toc100142318)

[4.3. A înregistrat, a administrat și a gestionat UAT în modul corespunzător patrimoniul public? 29](#_Toc100142319)

[4.4. Evaluarea implementării recomandărilor anterioare ale Curții de Conturi aprobate prin Hotărârea Curții de Conturi nr.66 din 25.11.2019 34](#_Toc100142320)

[V. CONCLUZII GENERALE DE AUDIT 35](#_Toc100142321)

[VI. RECOMANDĂRI 35](#_Toc100142322)

[VII. SEMNĂTURILE ECHIPEI DE AUDIT 37](#_Toc100142323)

[Anexa nr.1 38](#_Toc100142324)

[Anexa nr.2 39](#_Toc100142325)

[Anexa nr.3 40](#_Toc100142326)

[Anexa nr.4 41](#_Toc100142327)

[Anexa nr.5 42](#_Toc100142328)

[Anexa nr.6 43](#_Toc100142329)

[Anexa nr.7 45](#_Toc100142330)

Lista acronimelor

|  |  |
| --- | --- |
| Abrevierea | Termenul abreviat |
| AAPL | Autorități ale administrației publice locale |
| ASP | Agenția Servicii Publice |
| AST | Agenția pentru Supraveghere Tehnică |
| CMB | Consiliul municipal Bălți |
| DCITL | Direcția de colectare a impozitelor și taxelor locale a Primăriei mun. Bălți |
| DGASPF | Direcția Generală Asistență Socială și Protecția Familiei a mun. Bălți |
| DGFE | Direcția Generală Financiar-Economică a mun. Bălți |
| DÎTS | Direcția Învățământ, Tineret și Sport a mun. Bălți |
| Î.M. | Întreprindere municipală |
| Î.M. „DRCD” Bălți | Întreprinderea municipală „Direcția Reparații și Construcții Drumuri” |
| Î.M. „GLC” Bălți | Întreprinderea municipală „Gospodăria Locativ-Comunală” |
| Î.M. „DCCCU” Bălți | Întreprinderea municipală „Direcția Construcții Capitale Comanditar Unic” |
| L.T. | Liceul Teoretic |
| UAT | Unitatea administrativ-teritorială |

Raportul de audit este destinat:

Parlamentului și Guvernului Republicii Moldova – pentru informare, luare de atitudine și utilizare a informațiilor la luarea deciziilor/inițiativelor aferente politicilor statului în domeniul veniturilor și cheltuielilor bugetelor locale;

Serviciului Fiscal de Stat – pentru informare, luare de atitudine și utilizare a informațiilor la asigurarea încasării depline a impozitelor și taxelor locale;

AAPL Bălți, ca autorități care aprobă și execută bugetul, precum și gestionează patrimoniul public – pentru informare și utilizarea informațiilor în scopul conformării la prevederile legale;

societății civile, altor părți interesate.

1. SINTEZA

Municipiul Bălți este o unitate administrativ-teritorială din regiunea de dezvoltare Nord a Republicii Moldova, fiind un centru economic și social important pentru comunitatea locală și regională, fapt ce determină un interes sporit din partea societății, cât și din partea autorităților centrale.

Reieșind din cele expuse, pentru a evalua situațiile financiare și patrimoniale, Curtea de Conturi a inclus în Programul anual de audit pentru anul 2021 desfășurarea auditului public extern la Primăria mun. Bălți.

Raportul de audit furnizează destinatarilor informații relevante asupra conformității gestionării resurselor financiare publice și a patrimoniului public de către entitatea auditată în raport cu criteriile regulamentare de ordin legal.

Generalizând constatările și concluziile formulate, auditul prezintă rezumatul acestora prin prisma neconformităților identificate. Astfel, analizând modul cum au fost gestionate veniturile și cheltuielile UAT mun. Bălți aferente exercițiului bugetar pentru anii 2018-2020, auditul a stabilit un șir de abateri și iregularități admise în procesul bugetar și în gestiunea patrimoniului public, care se exprimă prin:

* *sistemul de administrare a taxei pentru dispozitivele publicitare în mun. Bălți este afectat de neconformități, impactul fiind acumularea veniturilor de la această sursă de circa de 3,0 mil. lei anual în lipsa unui mecanism funcțional, precum și crearea premiselor pentru stimularea unor activități neconforme (pct.4.1.1.);*
* *imperfecțiunea bazelor de date din sistemele informaționale automatizate administrate de ASP și SFS, lipsa unor date concludente privind baza de impozitare, reticența în colaborare a structurilor SFS și a ASP cu APL mun. Bălți, au condiționat dificultăți la colectarea impozitelor și taxelor locale administrate de către DCITL a mun. Bălți, estimate de audit în sumă de 63,6 mii lei (pct. 4.1.2.);*
* *lipsa formalizării transmiterii în folosință a bunurilor imobiliare (terenuri publice proprietate a APL), cu suprafața de 39,21 ha, către persoane fizice, cu toate că aceste persoane exercită de fapt dreptul de posesie și de folosință asupra acestor bunuri, a lipsit DCITL de informații pentru determinarea bazei impozabile și, respectiv, a determinat neacumularea veniturilor la acest capitol în sumă totală de 352,8 mii lei (pct.4.1.2.);*
* *neasigurarea delimitării și înregistrării integrale a drepturilor asupra bunurilor imobile, exprimată prin înregistrarea bunurilor cu mențiunea „Înregistrarea dreptului nu a fost solicitată”, a lipsit bugetul local de posibilitatea de a-și suplini veniturile anuale în sumă de circa 75,5 mii lei (pct.4.1.4.);*
* *nerespectarea legislației funciare a determinat utilizarea neconformă a terenurilor proprietate publică a UAT și nerealizarea veniturilor la bugetul local pentru perioada auditată în sumă totală estimată de audit de 3.671,7 mii lei (pct.4.1.5.);*
* *Primăria mun. Bălți nu a respectat exigențele privind asigurarea calității în construcții, executând lucrările de investiții și reparații capitale a trotuarelor și drumurilor din municipiu în sumă totală de 31.246,0 mii lei în lipsa proiectelor elaborate şi verificate în modul stabilit (pct.4.2.1.);*
* *nerespectarea prevederilor legale de către persoanele responsabile din cadrul Î.M. „DCCCU” Bălți a determinat recepționarea și achitarea de către Primăria mun. Bălți a unor lucrări neexecutate în sumă totală de 100,7 mii lei (pct.4.2.1.);*
* *Primăria mun. Bălți nu a respectat normele legale la utilizarea resurselor bugetare pentru executarea investițiilor capitale, prejudiciind bugetul mun. Bălți cu mijloace financiare în sumă totală de 61,9 mii lei (pct.4.2.1.);*
* *nerespectarea prevederilor legale de către Primăria mun. Bălți a dus la valorificarea până în prezent a unor mijloace financiare pentru reparația băii publice în sumă totală de 2.427,7 mii lei, care sunt la moment imobilizate din cauza imposibilității din punct de vedere tehnic a executării în continuare a lucrărilor de reparații (pct.4.2.1.);*
* *ca rezultat al controalelor asupra volumelor și costurilor lucrărilor executate de către Primăria mun. Bălți în perioada 2017-2020, efectuate de către AST, în 4 cazuri au fost constatate exagerări ale volumelor de lucrări în sumă totală de 234,5 mii lei (pct.4.2.1.);*
* *APL mun. Bălți, în perioada 2018-2020, nu au asigurat monitorizarea respectării meniului-model aprobat, nu au verificat cantitatea reală a produselor alimentare utilizate la prepararea bucatelor pentru copiii din instituțiile de învățământ preșcolar, iar personalul responsabil nu a respectat principiile de întocmire corectă a meniurilor și nu a evaluat alimentația și statutul nutrițional al copiilor, după cum prevede cadrul normativ, ceea ce a condiționat nerespectarea cantității zilnice necesare de produse alimentare pentru un copil din instituțiile preșcolare respective, iar în unele cazuri, și a normelor financiare per copil (pct.4.2.2.);*
* *Primăria mun. Bălți și DGASPF, la aprobarea statelor de personal, nu au justificat printr-un studiu majorarea necesarului de personal (elaborarea normativelor de muncă privind minimul necesar de personal, reieșind din volumele de lucru existente, productivitatea muncii), așa cum prevede Regulamentul aprobat prin Hotărârea Guvernului nr.98 din 04.02.2013 (pct.4.2.3.);*
* *valorificarea unor cheltuieli în sumă totală de 2.871,1 mii lei, raportate la subcontul 222990 „Servicii neatribuite altor alineate”, s-a executat fără justificarea performanței realizate/asumate în cadrul programelor aprobate, ceea ce nu corespunde prevederilor art.11 și art.51 din Legea finanțelor publice și responsabilității bugetar-fiscale nr.181/25.07.2014 (pct.4.2.5.);*
* *valorificarea subsidiilor de către Î.M. „GLC”, în sumă totală de 222,2 mii lei, s-a efectuat netransparent, în lipsa unor reglementări și calcule confirmative (pct.4.2.6.);*
* *mijloacele fondului de rezervă în sumă totală de 1.840,2 mii lei au fost alocate și utilizate de către Primăria mun. Bălți în scopuri care nu poartă caracter excepțional și imprevizibil (pct.4.2.7.);*
* *managementul defectuos la Î.M. „DRCD” Bălți a cauzat întreprinderii un prejudiciu material în sumă de 165,9 mii lei (pct.4.3.1.);*
* *managementul defectuos la Î.M. Regia „Apă-Canal Bălți” a dus la intentarea de către creditori a procedurii de insolvabilitate și la supunerea riscului populației privind siguranța aprovizionării cu apă a mun. Bălți (pct.4.3.2.);*
* *Î.M. „Aprovizionare” nu deține notificări privind activitatea de comerț pentru bufetele din cantinele școlare, iar încasările bănești în numerar fără utilizarea echipamentelor de casă și control la comercializarea produselor alimentare prin intermediul bufetelor creează riscul că nu toate mijloacele bănești încasate din vânzarea acestora sunt contabilizate de către Î.M. (pct.4.3.3.);*
* *CMB a decis rezilierea Contractului de concesiune a instalațiilor de epurare ale mun. Bălți din cauza neonorării de către concesionar a obligațiilor contractuale (pct.4.3.4.);*
* *Primăria mun. Bălți nu a asigurat contabilizarea conformă în RBI a patrimoniului înregistrat ca proprietate publică a UAT pentru care APL nu dețin documente confirmative în sumă totală de 38,5 mil. lei, fapt ce afectează autenticitatea rapoartelor financiare și nu contribuie la plenitudinea colectării veniturilor publice (pct.4.3.5.);*
* *unele proprietăți ale mun. Bălți nu dispun de documente prin care s-ar identifica caracteristicile tehnice și constructive, inclusiv valoarea reală a acestora (pct.4.3.6.).*

Constatările de audit și concluziile detaliate asupra aspectelor auditate în cadrul misiunii de audit sunt redate în compartimentele respective ale prezentului Raport de audit. Pentru remedierea deficiențelor constatate, au fost înaintate recomandările de rigoare, care au fost comunicate și coordonate cu conducerea UAT Bălți.

II. PREZENTAREA GENERALĂ

2.1. Domeniul de activitate al entității auditate

UAT mun. Bălți a fost constituită în conformitate cu Legea privind organizarea administrativ-teritorială a Republicii Moldova[[1]](#footnote-1) și activează conform Legii privind descentralizarea administrativă [[2]](#footnote-2) și Legii privind administrația publică locală[[3]](#footnote-3). Municipiul Bălți este o unitate administrativ-teritorială în componența căruia intră 2 UAT de nivelul I: satul Elizaveta (2677 ha) și satul Sadovoe (980 ha). Suprafață UAT mun. Bălți (oraș) constituie 4.143 ha cuo populație de circa 144,0 mii de locuitori.

Din bugetul UAT mun. Bălți (nivelul II) sunt finanțate 116 instituții. De asemenea, UAT mun. Bălți este fondatorul a 12 întreprinderi municipale.

UAT este persoană juridică de drept public, se bucură de autonomie financiară, adoptă bugetul său propriu, care este independent și separat de bugetul de stat, și dispune de un patrimoniu distinct de cel al statului și al altor UAT. Activitatea de elaborare și aprobare a bugetului local este reglementată prin prevederile Legii nr.181 din 25.07.2014[[4]](#footnote-4), Legii nr.397-XV din 16.10.2003[[5]](#footnote-5) și de Setul metodologic privind elaborarea, aprobarea și modificarea bugetului[[6]](#footnote-6). Activitatea de raportare a executării bugetului este reglementată prin Ordinul ministrului Finanțelor nr.164 din 30.12.2016[[7]](#footnote-7).

Conform prevederilor Legii privind administrația publică locală nr.436 din 28.12.2006, statutul mun. Bălti urmează a fi aprobat prin lege organică, fapt care până în prezent nu a fost efectuat.

2.2. Responsabilitățile părților implicate

Subiecții prin care UAT mun. Bălți își realizează autonomia locală, conform prevederilor Legii nr.436-XVI din 28.12.2006, sunt autoritatea executivă – primarul, și autoritatea deliberativă – consiliul municipal, care sunt responsabili de elaborarea şi executarea bugetului mun. Bălți şi de gestiunea patrimoniului public:

1. Consiliul municipal, aprobă bugetul, modul de utilizare a Fondului de rezervă, precum și a fondurilor speciale, împrumuturile şi contul de încheiere a exercițiului bugetar; operează modificări în buget, pune în aplicare şi modifică impozitele şi taxele locale; administrează, concesionează, dă în arendă ori în locațiune bunurile domeniului public şi ale celui privat ale UAT etc.;

2. primarul, asigură executarea deciziilor Consiliului local, elaborarea proiectului de buget pe următorul an bugetar şi a contului de încheiere a exercițiului bugetar şi le prezintă, spre aprobare, Consiliului local; exercită funcția de administrator de buget; verifică încasarea şi cheltuirea mijloacelor de la buget şi informează Consiliul local despre situația existentă; răspunde de inventarierea şi administrarea bunurilor domeniului public şi ale celui privat ale UAT; conduce, coordonează şi controlează activitatea serviciilor publice locale; conduce şi controlează activitatea șefilor de subdiviziuni, de servicii, de întreprinderi municipale din subordine; organizarea şi ținerea la zi a contabilității şi prezentarea în termen a bilanțurilor, dărilor de seamă contabile şi a conturilor de execuție a bugetului etc.;

3. executorii (ordonatorii) secundari de buget (conducătorii instituțiilor), sunt responsabili de elaborarea proiectului de buget, oportunitatea şi legalitatea angajării şi utilizării alocațiilor bugetare în limita şi cu destinația aprobate în buget, integritatea bunurilor aflate în administrare.

2.3. Patrimoniul public gestionat de UAT mun. Bălți.

Patrimoniul public gestionat de către AAPL ale mun. Bălți în perioada supusă auditului sunt prezentate în tabelul următor.

Tabelul nr.1

Extras din Bilanțul contabil la 31 decembrie 2018, 2019 și 2020

(mii lei)

|  |  |  |  |
| --- | --- | --- | --- |
|  | Valoarea la finele anului | | |
| 2018 | 2019 | 2020 |
| ACTIV | 3624112,7 | 3668324,9 | 3498013,8 |
| Total, active nefinanciare | 1993567,9 | 2359915,6 | 2431753,1 |
| Total, active financiare | 1630544,8 | 1308409,3 | 1066260,7 |
| PASIV | 3624112,7 | 3668324,9 | 3498013,8 |
| Total, datorii | 33675,7 | 34208,7 | 32184,4 |
| Rezultatul financiar al instituției publice din anul curent | 0 | 0 | 0 |
| Rezultatul financiar total al instituției bugetare | 3590436,9 | 3634116,2 | 3465829,4 |
| CONTURI EXTRABILANȚIERE | 632491,8 | 745894,2 | 800675,0 |
| Creanțe privind creditarea altor instituții și organizații |  |  | 1269,9 |
| Creanțe față de bugetul de stat ale contribuabililor | 21235,8 | 9848,2 | 10317,5 |
| Angajamente ale bugetelor locale de nivelul II | 109401,7 | 98774,1 | 99377,5 |
| Datoria privind împrumuturile acordate de alte bugete |  |  | 2486,8 |
| Datoria privind împrumuturile acordate de instituții financiare |  |  | 31880,9 |
| Valori în mărfuri și materiale primite în custodie | 93,1 | 100,4 | 103,0 |
| Restanțele anulate ale debitorilor insolvabili |  | 893,7 | 893,6 |
| Creanțe aferente contractelor de parteneriat public-privat |  | 10431,9 | 11234,5 |
| Active transmise partenerului privat |  | 113575,3 | 113575,3 |
| Creanțe privind lipsurile și delapidările de mijloace bănești și valori materiale aflate în organele de anchetă |  | 36,0 | 36,0 |
| Alte conturi extrabilanțiere | 501761,2 | 512234,6 | 529500,0 |

*Sursă: Bilanțurile contabile ale APL mun. Bălți la 31.12.2018, la 31.12.2019 și la 31.12.2020.*

2.4. Sumarul executării bugetului UAT mun. Bălți pentru anii 2018-2020

Informațiile care atestă situația veniturilor și cheltuielilor ale APL mun. Bălți pentru perioada auditată sunt prezentate în tabelele următoare.

Tabelul nr.2

Extras din Raportul financiar privind executarea bugetului pe anul 2018

(mil. lei)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | Anul 2018 | | | | Anul 2019 | | | | Anul 2020 | | | |
| Denumirea indicatorului | Plan  precizat | Executat | Venituri/  cheltuieli efective | % executat/  precizat | Plan  precizat | Executat | Venituri/  cheltuieli efective | % executat/  precizat | Plan  precizat | Executat | Venituri/  cheltuieli efective | % executat/  precizat |
| Venituri, total | 490,3 | 514,4 | 544,9 | 104,9 | 600,1 | 605,9 | 978,2 | 101 | 656,8 | 638,0 | 664,1 | 97,1 |
| Transferuri cu destinație specială | 324,6 | 323,5 | 323,5 | 99,7 | 422,2 | 417,5 | 417,5 | 98,9 | 447,3 | 440,8 | 440,8 | 98,6 |
| Venituri proprii | 163,7 | 188,6 | 189,0 | 115,2 | 172,4 | 182,8 | 182,5 | 106,0 | 207,4 | 194,3 | 194,5 | 93,7 |
| Alte venituri | 2,0 | 2,3 | 32,4 | 115,0 | 5,5 | 5,6 | 378,2 | <300 | 2,1 | 2,9 | 28,8 | 138,1 |
| Cheltuieli, total | 429,4 | 417,8 | 526,9 | 97,3 | 529,7 | 524,3 | 936,0 | 99,0 | 580,7 | 567,5 | 866,2 | 97,7 |
| Cheltuieli de personal | 249,8 | 244,2 | 252,8 | 97,8 | 327,7 | 326,8 | 329,4 | 99,7 | 372,4 | 368,6 | 370,3 | 99,0 |
| Bunuri și servicii | 88,6 | 84,1 | 118,6 | 94,9 | 135,0 | 132,8 | 165,7 | 98,4 | 126,9 | 123,2 | 138,7 | 97,1 |
| Subsidii | 74,8 | 74,8 | 74,8 | 100 | 41,9 | 41,9 | 41,9 | 100 | 52,4 | 52,4 | 52,4 | 100 |
| Prestații sociale | 14,4 | 12,9 | 13,2 | 89,6 | 19,6 | 17,4 | 17,3 | 88,8 | 26,5 | 20,8 | 21,1 | 78,5 |
| Alte cheltuieli | 1,8 | 1,8 | 67,5 | 100 | 5,5 | 5,4 | 381,7 | 98,2 | 2,5 | 2,5 | 283,7 | 100 |
| Active nefinanciare | 84,5 | 77,2 |  | 91,4 | 114,2 | 111,2 |  | 97,4 | 150,1 | 117,2 |  | 78,1 |
| SOLD BUGETAR | -32,4 | 9,2 | 18,0 |  | -43,8 | -29,6 | 42,2 |  | -73,8 | -46,7 | 202,2 |  |
| DATORII |  |  |  |  |  |  |  |  | 60,0 | 33,1 |  |  |

*Sursă: Rapoartele financiare privind executarea bugetului la 31.12.2018, la 31.12.2019 și la 31.12.2020.*

1. SFERA ȘI ABORDAREA AUDITULUI
   1. Mandatul legal și scopul auditului

Misiunea de audit a fost desfășurată în temeiul prevederilor art.31 și art.32 din Legea privind organizarea și funcționarea Curții de Conturi a Republicii Moldova[[8]](#footnote-8) și în conformitate cu Programele activității de audit ale Curții de Conturi[[9]](#footnote-9), având drept scop evaluarea conformității procesului bugetar și gestionării patrimoniului public la UAT mun. Bălți în perioada 2018-2020, în raport cu criteriile regulamentare de ordin legal. În vedea atingerii scopului propus, au fost stabilite următoarele obiective specifice:

* Obiectivul I: A identificat, a evaluat şi a colectat UAT veniturile bugetare în conformitate cu cadrul legal și cel regulator aferente?
* Obiectivul II: A justificat UAT angajarea şi gestionarea cheltuielilor potrivit cadrului regulator?
* Obiectivul III: A înregistrat, a administrat și a gestionat UAT în mod corespunzător patrimoniul public?
* Obiectivul IV: Evaluarea implementării recomandărilor anterioare ale Curții de Conturi

aprobate prin Hotărârea Curții de Conturi nr.66 din 25.11.2019[[10]](#footnote-10).

3.2. Abordarea auditului

Activitățile de audit au fost ghidate de Standardele Internaționale ale Instituțiilor Supreme de Audit: ISSAI 100, ISSAI 400, precum și de ISSAI 4000[[11]](#footnote-11).

Metodologia de audit a constat din acțiuni de colectare a probelor la fața locului și la distanță în cadrul Primăriei mun. Bălți și entităților din subordine, prin observări la fața locului, intervievări, confirmări. De asemenea, au fost analizate informații de la ASP și din Sistemul Informațional al SFS. Auditul la distanță a fost condiționat de restricțiile impuse de situația de urgență epidemiologică stabilită.

Criteriile de audit

Drept surse ale criteriilor de audit au servit actele legislative și normative aferente tematicii misiunii de audit. Sfera de cuprindere a auditului, criteriile de audit care au stat la baza constatărilor și procedurilor de audit aplicate se prezintă în Anexa nr.1 și Anexa nr.2 la prezentul Raport de audit.

Auditorii au fost independenți față de entitățile în cadrul cărora au colectat probele de audit și au îndeplinit responsabilitățile de etică în conformitate cu cerințele Codului etic al Curții de Conturi. Probele de audit obținute sunt suficiente și adecvate spre a furniza o bază pentru formularea concluziilor în cadrul prezentei misiuni de audit.

3.3. Responsabilitatea auditorului

Responsabilitatea auditorului constă în evaluarea dacă un obiectiv/aspect specific anumit este în conformitate cu criteriile definite, obținând în acest sens probe de audit suficiente și adecvate pentru susținerea constatărilor și concluziilor de audit.

# CONSTATĂRI

# 4.1. A identificat, a evaluat și a colectat UAT veniturile bugetare în conformitate cu cadrul legal și cel regulator aferente?

APL mun. Bălți nu au realizat măsuri exhaustive în materie de identificare, evaluare și monitorizare a potențialului economico-financiar și, respectiv, nu a asigurat fundamentarea la justa valoare a bazei de impozitare. În consecință, s-au constatat subestimări la unele categorii de venituri bugetare, în sumă de minimum 4.163,6 mii lei.

* + 1. Sistemul de administrare a taxei pentru dispozitivele publicitare în mun. Bălți (începând din anul 2020) este afectat de neconformități, impactul fiind acumularea veniturilor de la această sursă de circa 3,0 mil. lei anual, în lipsa unui mecanism efectiv și funcțional, cât și crearea premiselor pentru stimularea unor activități neconforme.

În anul 2020, în scopul revitalizării mediului urban și asigurării confortului vizual, APL mun. Bălți a aprobat și a pus în aplicare Regulamentul publicității exterioare în municipiul Bălți, în redacție nouă[[12]](#footnote-12). Pentru atingerea obiectivelor nou stabilite, APL auditată a decis eliminarea tuturor panourilor publicitare de pe străzile municipiului, prin stabilirea termenului limită de valabilitate până în luna iunie 2021, pentru 140 contracte de arendă a terenurilor ocupate de panouri publicitare, fără drept de prelungire a termenelor contractelor de arendă a terenurilor[[13]](#footnote-13).

Cu toată acestea, până în prezent APL nu a elaborat un mecanism funcțional în privința implementării prevederilor deciziei adoptate. În special, nu este elaborat și, respectiv aplicat, modul de demontare a dispozitivelor de publicitate existente. Se menționează că Serviciul publicitate din cardul Direcției arhitectură și urbanism a întreprins unele măsuri, inclusiv de înștiințare a autorităților de resort (organele afacerilor interne, alte instituții publice), precum și a inițiat litigii judiciare în vederea executării silite a prevederilor decizionale, acestea însă s-au finalizat fără rezultate.

Auditul menționează că, la situația din 31.12.2021, Serviciul publicitate din cadrul Direcției arhitectură și urbanism nu deținea o informație exhaustivă privind lista dispozitivelor publicitare existente, iar prognoza bugetară pentru anii 2018-2020 a fost elaborată în funcție de încasările anilor precedenți, în lipsa numărului real al subiecților impunerii și a cuantumului taxei respective spre achitare.

Testările auditului au confirmat existența mai multor dispozitive de publicitate, pentru care, conform Deciziilor CMB, termenul limită de valabilitate a expirat. În special, a fost confirmată amplasarea a 26 dispozitive de publicitate amplasate pe teritoriul mun. Bălți în lipsa contractelor de arendă a terenului de amplasare a lor, precum și fără plata taxei locale respective.

Drept urmare, cu toate că încasările din taxa pentru dispozitive au constituit 3.041,1 mii lei în anul 2018, 3.061,7 mii lei în anul 2019 și 2.648,9 mii lei în anul 2020, în lipsa unei informații exhaustive privind baza de impozitare relevantă, APL mun. Bălți, în condițiile create, nu poate reglementa mecanismul privind elaborarea prognozei bugetare la acest tip de venituri, precum nu poate contracara fenomenul amplasării neconforme a dispozitivelor publicitare.

4.1.2. Imperfecțiunea bazelor de date din sistemele informaționale automatizate administrate de ASP și SFS, lipsa unor date concludente privind baza de impozitare, reticența în colaborare a structurilor SFS și a ASP cu APL mun. Bălți, au condiționat dificultăți la colectarea impozitelor și taxelor locale, administrate de către DCITL a mun. Bălți.Astfel,

*neactualizarea datelor dintre Sistemul informațional automatizat „Cadastrul Fiscal 2.0” (în continuare – SIA „Cadastrul Fiscal 2.0”, administrat de SFS) și Registrul bunurilor imobile (în continuare – RBI, administrat de ASP) au creat premise de eschivare de la plata impozitelor pentru bunurile imobiliare pe o perioadă îndelungată (de la 4 până la 22 ani).*

Astfel, verificările selective au constatat 9 cazuri de introducere cu întârziere în SIA „Cadastrul Fiscal 2.0” a valorii obiectelor impozabile, ca urmare veniturile ratate de bugetul local în condițiile prevederilor Codului fiscal[[14]](#footnote-14) au constituit 63,6 mii lei.

Astfel, valoarea unui obiect imobil[[15]](#footnote-15), evaluat în anul 1999 în sumă de 660,0 mii lei, a fost introdusă în SIA „Cadastrul Fiscal 2.0” numai în anul 2021, generând în așa mod venituri ratate în bugetul local în sumă de 40,5 mii lei. Într-un alt caz similar, un obiect imobiliar[[16]](#footnote-16) a fost evaluat în anul 2014 la 786,4 mii lei, dar în scopul impozitării a fost introdus în SIA în octombrie 2021, sau cu 7 ani mai târziu de la evaluare. Astfel, veniturile ratate la bugetul local pentru perioada 2014-2021 au constituit 18,9 mii lei.

Un alt aspect negativ rezultă din lipsa unui mecanism eficient de conlucrare între SFS, ASP şi APL (DCITL) pentru reducerea numărului de bunuri imobile înregistrate cu deficiențe, fapt ce creează condiții pentru neimpozitarea acestora.

Astfel, DCITL a prezentat informația conform căreia la 01.01.2021 în SIA după persoane fizice au fost înregistrate 7795 de obiecte neimpozitate (invalide), cauza fiind: lipsa codului fiscal al proprietarilor; lipsa în RBI a oricărei informații referitoare la imobil; introducerea informațiilor eronate.

* *Imperfecțiunea SIA „Cadastrul Fiscal 2.0”, exprimată prin introducerea cu întârziere a informației privind plățile în bugetul local aferente impozitului pe bunurile imobiliare, achitate de către persoanele fizice (art.113240), a generat formarea datoriilor nejustificate, cauzată de excluderea din calcul a dreptului legal[[17]](#footnote-17) de reducere cu 15% la plata impozitului.*

Astfel, sumele impozitelor achitate în perioada 27-30 iunie 2020 au fost reflectate în SIA în luna iulie 2020. Ca urmare, 4821 de contribuabili au fost lipsiți neîntemeiat de dreptul la reducere a plății impozitului cu 15%, cu formarea datoriilor în sumă totală de 176,0 mii lei.

* *Controlul insuficient din partea APL mun. Bălți asupra persoanelor fizice ce dispun de bunuri imobile aflate în folosință/arendă/locațiune creează riscul neachitării la buget a impozitului pe bunurile imobiliare.*

Potrivit prevederilor art.277 alin.(1) lit.bd) şi alin.(2) din Codul fiscal, subiecți ai impunerii sunt arendașii sau locatarii bunurilor imobiliare ale autorităților publice şi ale instituțiilor finanțate de la bugetele de toate nivelurile, iar baza impozabilă o constituie valoarea estimată a acestor bunuri.

Lipsa formalizării transmiterii în folosință a bunurilor imobiliare (terenuri publice proprietate a APL cu suprafața de 39,21 ha) către persoane fizice, cu toate că aceste persoane exercită de fapt dreptul de posesie şi de folosință asupra acestor bunuri, a lipsit DCITL de informații pentru determinarea bazei impozabile aferente calculării impozitului pe bunurile imobiliare. Ca rezultat al confruntării datelor prezentate de către DCITL privind impozitul pe bunurile imobiliare calculate cu datele din RBI (Cap. „Estimarea bunurilor imobile în scopul impozitării”) şi cu cele din dările de seamă, auditul a constatat că, pentru 775 de persoane fizice, contrar cadrului legal, nu le-a fost calculat, pe anii 2018-2020, impozitul în sumă totală de 352,8 mii lei[[18]](#footnote-18).

* *Lipsa mecanismului legal de monitorizare și control asupra construcțiilor nefinalizate, inclusiv a celor cu un grad de finisare mai mare de 50% și cu un termen mai mare de 3 ani de la începutul lucrărilor, generează riscuri privind plenitudinea încasării veniturilor la bugetul local de la plata impozitului pe bunurile imobiliare.*

Până în prezent, organul central de specialitate al administrației publice centrale în domeniul construcțiilor nu a elaborat metoda de determinare a gradului de finalizare a construcției, respectiv, a bunurilor imobiliare aflate la etapa de finalizare de 50% și mai mult, rămase nefinalizate timp de 3 ani după începutul lucrărilor de construcție. Aceste construcții nu sunt înregistrate în RBI și nu sunt evaluate în scopul impozitării, ceea ce contribuie la ratarea veniturilor de către APL.

Primăria mun. Bălți a identificat 36 de cazuri în care populația deține și utilizează bunuri imobiliare (construcții, case de locuit etc.) care nu au fost date în exploatare și, respectiv, contrar prevederilor art.278 din Codul fiscal, nu au fost supuse impozitării. Deși Primăria mun. Bălți, pentru aceste obiecte stabilite, a calculat impozitul pe bunurile imobiliare (art.113240) în sumă de 6,8 mii lei, lipsa metodei de determinare a gradului de finalizare a construcțiilor respective limitează posibilitățile APL la acumularea veniturilor în domeniul nominalizat.

4.1.3. Neasigurarea de către UAT mun. Bălți a constituirii asociațiilor de coproprietari în condominiu şi a transmiterii către acestea a bunurilor aferente apartamentelor private (teren, clădire) provoacă neimpozitarea bunurilor respective.

Deși terenurile aferente blocurilor de locuit sunt evaluate în scopuri fiscale, această valoare nu poate fi distribuită între proprietarii locuințelor/BI spre impozitare, ceea ce contravine prevederilor art.277 alin.(2) şi art.278 din Codul fiscal.

De regulă, terenurile aferente blocurilor de locuințe sunt înregistrate ca proprietate a „Republicii Moldova” sau a UAT. Conform prevederilor art.9 din Legea nr.913-XIV din 30.03.2000[[19]](#footnote-19), terenurile pe care sunt amplasate blocurile de locuit şi alte bunuri imobile din condominiu se transmit gratuit de APL în proprietate comună în diviziune membrilor ACC, ceea ce trebuie să asigure impozitarea acestor bunuri.

Analizând informațiile privind terenurile aferente blocurilor de locuit din mun. Bălți înregistrate în RBI, misiunea de audit a constatat că 340 de terenuri proprietate APL, cu suprafața totală de 41,1 ha nu au fost supuse impozitării*.* Neimpozitarea obiectelor nominalizate a fost favorizată de lipsa de preocupare a APL, precum și de lipsa pârghiilor adecvate privind constituirea asociațiilor de coproprietari în condominiu[[20]](#footnote-20) (ACC) în condițiile cadrului legal existent[[21]](#footnote-21).

4.1.4. Neasigurarea delimitării şi înregistrării integrale a drepturilor asupra bunurilor imobile, exprimată prin înregistrarea bunurilor cu mențiunea „Înregistrarea dreptului nu a fost solicitată”, a creat premise de eschivare de la plata impozitelor pe bunurile imobiliare.

Astfel, potrivit prevederilor Instrucțiunii ARFC nr.112 din 22.06.2005[[22]](#footnote-22), înscrierea „Înregistrarea dreptului nu a fost solicitată” se aplică: i) pentru înregistrarea primară a dreptului de proprietate asupra unei construcții în temeiul hotărârii judecătorești, atunci când terenul nu este înregistrat şi titularul nu deține documente care să-i confirme drepturile asupra terenului; ii) în cazul în care într-o clădire există încăperi ce aparțin diferitor proprietari şi spații de folosință comună ce se află în proprietate comună (art.355 din Codul civil); iii) până la înregistrarea dreptului asupra terenului, dacă bunul imobil aparține diferitor proprietari (la înregistrarea primară a construcției în baza hotărârii judecătorești, la înregistrarea primară a apartamentelor privatizate, la înscrierea în Registru a drepturilor asupra construcțiilor sau încăperilor izolate anterior înregistrate în registrele fostelor Birouri de Inventariere Tehnică).

În toate cazurile nominalizate, dreptul de proprietate asupra bunului imobil se va înregistra ulterior la depunerea cererii de înregistrare, cu prezentarea documentelor ce confirmă dreptul. Se menționează că prevederile nominalizate au fost introduse prin Ordinul ARFC nr.50 din 19.05.2017 şi sunt în vigoare din 02.06.2017.

Deși astfel de înscrieri erau introduse în RBI şi anterior, până la data nominalizată nu exista niciun act regulator în privința aplicării înscrierii „Înregistrarea dreptului nu a fost solicitată”. Mai mult decât atât, niciun act legislativ nu prevede modul de administrare (inclusiv administrarea fiscală) a obiectelor înregistrate la organele cadastrale cu înscrierea „Înregistrarea dreptului nu a fost solicitată”. Prin urmare, obiectele patrimoniale specificate nu sunt impozitate.

În acest context, misiunea de audit a identificat 1506 bunuri imobiliare (terenuri aferente obiectivelor private, construcții, încăperi izolate) cu mențiunea respectivă, dintre care 994 (66 %) sunt evaluate, astfel bugetul local fiind lipsit de posibilitatea de a-şi suplini veniturile anuale cu suma de circa 75,5 mii lei.

4.1.5. APL mun. Bălți nu au dat dovadă de responsabilitate în vederea evaluării, impunerii și colectării tuturor veniturilor proprii provenite din gestionarea terenurilor proprietate publică. Totodată, nerespectarea legislației funciare și insuficiența implementării procedurilor de control intern au determinat utilizarea neconformă a terenurilor proprietate publică a UAT și nerealizarea veniturilor la bugetul local pentru perioada auditată, în sumă totală estimată de audit de 3.671,7 mii lei[[23]](#footnote-23).

Astfel, deficiențele care au generat nerealizarea veniturilor la bugetul UAT au fost admise la gestionarea terenurilor proprietate publică locală, acestea fiind condiționate de: lipsa unui control adecvat din partea APL asupra gestionării fondurilor publice; monitorizarea insuficientă a relațiilor privind stabilirea și încasarea plăților pentru utilizarea acestora, ceea ce a afectat capacitatea autorităților de a realiza integral veniturile aferente bugetului local.

Această situație a fost condiționată de folosirea de unii utilizatori a terenurilor proprietate publică cu suprafața de 49,4085 ha, în lipsa unor justificări ale dreptului de folosință a proprietății (contracte, decizii etc.).

Prin urmare, neregulile în administrarea terenurilor proprietate publică a UAT aferente obiectelor privatizate, întreprinderilor și obiectivelor spre privatizare și/sau private s-au soldat cu neacumularea veniturilor bugetare, iregularități generate de gestionarea și evidența neconformă a patrimoniului public de către APL.

Astfel, în mod regulamentar[[24]](#footnote-24), de la proprietarii obiectelor privatizate sau ai întreprinderilor și obiectelor private, în cazul în care nu au cumpărat ori nu au arendat terenuri aferente obiectelor ori întreprinderilor menționate, se va încasa anual plata pentru folosirea terenului (stabilită în mod unilateral de CL) de până la 10% din prețul normativ al pământului. În acest context, auditul a constatat că Primăria mun. Bălți nu a întreprins măsurile corespunzătoare în vederea planificării și încasării tuturor plăților pasibile de la folosirea terenurilor proprietate publică a UAT.

Prin urmare, APL mun. Bălți nu a realizat monitorizarea terenurilor de pe lângă casă aflate în folosința unor persoane fizice. Astfel, la atribuirea terenurilor de pe lângă casă, APL au ignorat prevederile Legii nr.1308[[25]](#footnote-25), potrivit cărora loturile de pământ de pe lângă casă includ terenurile ocupate inclusiv de casele de locuit, atribuite conform legislației, iar terenul cu care lotul de pământ de pe lângă casă depășește norma prevăzută de legislație[[26]](#footnote-26) se dă în arendă persoanelor în a căror folosință se află.

Totodată, la Primăria mun. Bălți nu este aprobat un regulament care să contribuie la informarea cetățenilor şi, respectiv, să reglementeze condițiile de atribuire a terenurilor.

Nerespectând prevederile menționate, ca urmare a atribuirii a 165 loturilor de pământ de pe lângă casă cu depășirea normei stabilite, cu suprafața totală de 7,4438 ha, bugetul local a fost lipsit de venituri din arenda terenurilor menționate, estimate la minimum 576,9 mii lei (anual 192,3 mii lei).

În mod similar, APL nu au stabilit mărimea plății pentru folosirea a 203 loturi de teren proprietate publică aferente obiectivelor private, înregistrate în RBI (construcții comerciale, construcții accesorii, garaje, construcții nefinalizate) cu suprafața totală de 2,7547 ha, ceea ce a condiționat nerealizarea veniturilor bugetare potrivit estimărilor auditului pentru anii 2018-2020 în sumăde minimum 213,6 mii lei (anual 71,2 mii lei).

La fel, ca urmare a acordării terenurilor în arendă/posesie/folosință, cu suprafața de 39,21 ha (775 loturi de teren), către persoane fizice în baza deciziilor CMB din anii 2001-2004, fără încheierea contractelor privind transmiterea bunurilor imobiliare către posesori și, respectiv, fără stabilirea plăților cuvenite, bugetul local pentru anii 2018-2020, potrivit estimărilor auditului, a fost lipsit de venituri în sumă de 2.881,2 mii lei (anual 960,4 mii lei).

Situațiile menționate au fost cauzate de neasigurarea respectării prevederilor legale la încheierea contractelor de locațiune și arendă cu unii agenți economici și persoane fizice, precum și de lipsa în cadrul Primăriei mun. Bălți a unor politici de reglementare a modului de gestionare a patrimoniului public, fapt care, în consecință, lipsește bugetul local de venituri considerabile.

# A justificat UAT angajarea și gestionarea cheltuielilor potrivit cadrului regulator?

Evaluarea managementului financiar al executării cheltuielilor bugetului UAT mun. Bălți, prin prisma respectării cadrului regulator, denotă că acest domeniu a fost afectat de unele nereguli și abateri de la normele legale, exprimate prin: suportarea unor cheltuieli neconforme la executarea contractelor de investiții și reparații capitale a bunurilor imobile, în consecință fiind prejudiciat bugetul local cu mijloace financiare în sumă totală de 61,9 mii lei; nerespectarea limitelor minime ale normelor calorice și financiare de cheltuieli pentru alimentația copiilor; valorificarea unor cheltuieli în sumă totală de 2.871,1 mii lei fără justificarea performanței realizate/asumate în cadrul programelor aprobate; valorificarea netransparentă a subsidiilor de către beneficiari în sumă totală de 222,2 mii lei, în lipsa unor reglementări și calcule confirmative.

4.2.1. Domeniul de valorificare a mijloacelor pentru investiții și reparații capitale în mun. Bălți rămâne în continuare afectat de neconformități.

În perioada 2018-2020, Primăria mun. Bălți a valorificat mijloace pentru investiții și reparații capitale în sumă totală de 175.540,6 mii lei.

Informații privind cheltuielile executate de către UAT mun. Bălți în perioada 2018-2020 pentru valorificarea investițiilor și reparațiilor capitale sunt prezentate în următorul tabel.

Tabelul nr.3

(mii lei)

|  |  |  |  |  |
| --- | --- | --- | --- | --- |
| Anul | 311120  (Reparații capitale ale clădirilor) | 312120  (Reparații capitale ale construcțiilor speciale) | 319290  (Alte investiții capitale în active materiale în curs de execuție) | 319230  (Instalații de transmisie în curs de execuție) |
| 2018 | 20.940,270 | 17.820,507 | 6.274,546 | 1.739,379 |
| 2019 | 28.546,331 | 13.392,712 | 3.958,977 | 7.482,936 |
| 2020 | 18.639,234 | 51.474,543 | - | 5.271,130 |
| Total | 68.125,835 | 82.687,762 | 10.233,523 | 14.493,445 |

*Sursa: Informație preluată de către audit din Rapoartele financiare privind executarea bugetului la 31.12.2018, la 31.12.2019 și la 31.12.2020.*

* Primăria mun. Bălți nu a respectat exigențele privind asigurarea calității în construcții la executarea lucrărilor de investiții și reparații capitale.

Astfel, ignorând prevederile art.13 alin. (1) din Legea nr.721-XIII din 02.02.1996 privind calitatea în construcții, care prevăd că lucrările de construcții, precum şi de modernizare, modificare, transformare, consolidare şi de reparații se execută numai pe bază de proiect elaborat de către persoane fizice sau juridice şi verificat de către verificatorii de proiecte atestați, Primăria mun. Bălți a contractat în anul 2020 lucrări de investiții și reparații capitale pentru reparația trotuarelor și drumurilor din municipiu în baza a 6 contracte, în sumă totală de 31.246,0 mii lei, în lipsa proiectelor elaborate şi verificate în modul stabilit.

Deficiența respectivă generează planificarea incorectă și contractarea nerealistă a volumelor de lucrări necesare de executat, precum și afectează exigențele privind calitatea lucrărilor executate. De exemplu, pentru reparația capitală a trotuarului pietonal din str. Alexandru cel Bun, entitatea auditată a încheiat Contractul nr.141 din 22.09.2020 în sumă totală de 7.699,0 mii lei. Examinând executarea contractului, auditul a constatat că a fost încheiat un Acord adițional (nr.1 din 22.09.2020) pentru micșorarea sumei contractului cu 3.970,0 mii lei, sau cu 51,5% din suma contractată inițial, fiind executate efectiv lucrări în sumă totală de 3.729,0 mii lei.

* Ca rezultat al acumulării probelor de audit, echipa de audit a constatat recepționarea de către persoanele responsabile din cadrul Î.M. „DCCCU” Bălți, care a prestat servicii de supraveghere tehnică, și achitarea de către Primăria mun. Bălți a unor lucrări neexecutate în sumă totală de 100,7 mii lei.

Cu toate că au fost angajați responsabili tehnici pentru toate lucrările executate, probele de audit acumulate au scos în evidență o serie de nereguli (în 4 cazuri), care se exprimă prin neexecutarea unor lucrări reflectate în procesele-verbale de recepție, determinate prin utilizarea neregulamentară a mijloacelor financiare.

Se menționează că responsabilii tehnici nu au respectat prevederile actelor normative, și-au îndeplinit formal obligațiunile[[27]](#footnote-27), iar pentru verificarea tehnică a investițiilor capitale în sumă totală de 26.823,5 mii lei (în cele 4 cazuri), cheltuielile pentru remunerarea lor au constituit 966,2 mii lei[[28]](#footnote-28). Astfel,

* conform Contractului nr.212 din 15.11.2019, DÎTS a mun. Bălți a achiziționat lucrări de reparații complexe a cantinei Liceului Teoretic „B. P. Hașdeu”, în sumă totală de 2.584,5 mii lei.

Conform proceselor-verbale de recepție și facturilor fiscale prezentate de către antreprenor, au fost executate lucrări în suma totală stipulată în Contract (2.584,5 mii lei).

La examinarea la fața locului a lucrărilor executate s-a constatat că agentul economic nu a executat unele lucrări contractate indicate în procesul- verbal de recepție, drept rezultat fiind majorată valoarea lucrărilor executate în sumă totală de 18,9 mii lei, inclusiv blocul de alimentare de avariere „Multi” – 18 bucăți în sumă de 18,9 mii lei;

* conform Contractului nr.64 din 12.05.2020, Primăria mun. Bălți a achiziționat lucrări de reparații capitale a carosabilului și trotuarului din str. Conev în sumă totală de 12.775,2 mii lei. Ulterior, prin acorduri adiționale suma contractului a fost majorată, fiind executată în sumă totală de 14.243,0 mii lei.

La examinarea la fața locului a lucrărilor executate s-a constatat că agentul economic nu a executat unele lucrări contractate indicate în procesul-verbal de recepție, ca rezultat fiind majorată valoarea lucrărilor executate în sumă totală de 21,3 mii lei, inclusiv:

* plantarea stâlpilor pentru indicatoare pentru circulație rutieră din metal, confecționați industrial – 15 buc.;
* montarea indicatoarelor pentru circulație rutieră din tablă de oțel sau aluminiu pe un stâlp gata confecționat – 13 buc.
* conform Contractului nr.59 din 15.04.2019, Primăria mun. Bălți a achiziționat lucrări de reparații capitale a carosabilului și trotuarului din str. Lesecico în sumă totală de 5.927,1 mii lei. Ulterior, prin acorduri adiționale suma contractului a fost majorată, fiind executată în sumă totală de 6.479,7 mii lei.

La examinarea la fața locului a lucrărilor executate s-a constatat că agentul economic nu a executat unele lucrări contractate indicate în procesul-verbal de recepție, ca rezultat fiind majorată valoarea lucrărilor executate în sumă totală de 1,4 mii lei, inclusiv: plantarea stâlpilor pentru indicatoare pentru circulație rutieră din metal, confecționați industrial – 3 buc.;

* conform Contractului nr.92 din 20.06.2017, Primăria mun. Bălți a achiziționat lucrări de înființare a cimitirului orășenesc nou (etapa I) în sumă totală de 4.315,9 mii lei. Ulterior, prin acorduri adiționale suma contractului a fost micșorată, fiind executată în sumă totală de 3.516,3 mii lei.

La examinarea la fața locului a lucrărilor executate s-a constatat că agentul economic a livrat unele bunuri materiale la obiect indicate în procesul-verbal de recepție în sumă totală de 59,1 mii lei (containere pentru gunoi, urne, bănci), care însă nu au fost constatate la acest obiect.

Potrivit explicațiilor responsabilului tehnic, agentul economic a transmis aceste bunuri la păstrare Î.M. „DRCD” Bălți la data de 26.07.2019, pentru a fi instalate ulterior de către întreprinderea municipală.

Cu toate că obiectivul a fost dat în exploatare (proces-verbal de recepție finală nr.69 din 27.12.2019), s-a constatat că bunurile nu au fost instalate până la 07.02.2022, fiind păstrate la Î.M. „DRCD” Bălți, însă fiind capitalizate neconform în evidența contabilă a aparatului Primăriei mun. Bălți, totodată lipsind înregistrarea creanței respective a Î.M. „DRCD”.

* Primăria mun. Bălți nu a respectat principiul performanței la utilizarea resurselor bugetare, prejudiciind bugetul municipiului Bălți cu mijloace financiare în sumă totală de 61,9 mii lei.

Conform prevederilor art.11 alin.(1) din Legea finanțelor publice și responsabilității bugetar-fiscale nr.181 din 25.07.2014, resursele bugetare se alocă și se utilizează în mod econom, eficient și eficace, în concordanță cu principiile bunei guvernări.

Însă, examinând executarea lucrărilor de investiții și reparații capitale în perioada 2018-2020, auditul a constatat într-un caz neconformități la acest capitol.

Astfel, la 15.04.2019 a fost încheiat Contractul nr.59 în sumă totală de 5.927,1 mii lei cu SRL „LuxGaz”, pentru executarea lucrărilor de reparație capitală a străzii Lesecico din mun. Bălți, fiind valorificate mijloace financiare în sumă totală de 6.479,9 mii lei (Acord adițional nr.2 din 18.12.2020 pentru majorarea contractului cu 552,8 mii lei). În cadrul acestui contract, agentul economic a executat lucrări de reparație a carosabilului, inclusiv la intersecția străzilor Lesecico și Conev cu suprafața totală de 60 m2, precum și lucrări de amenajare a pavajului de pe strada Conev cu suprafața totală de 139 m2.

Totodată, în anul 2020 Primăria a contractat și a executat lucrări de reparație capitală a carosabilului și trotuarului din strada Conev (Contractul nr. 64 din 12.05.2020) în sumă totală de 14.243,0 mii lei, al cărui proiect a inclus și executarea lucrărilor capitale la carosabilul și trotuarul care au fost executate în anul 2019 de către agentul economic SRL „LuxGaz”.

Examinând la fața locului executarea acestor două contracte, echipa de audit, împreună cu responsabilul tehnic de la Î.M. „DCCCU” Bălți, a constatat că lucrările capitale în sumă totală de 61,9 mii lei executate de către agentul economic SRL „LuxGaz” în anul 2019, au fost demolate și executate din nou de către antreprenorul câștigător conform Contractului nr.64 din 12.05.2020, fiind suportate cheltuieli în sumă totală de 76,2 mii lei.

Astfel, în perioada 2019-2020 Primăria mun. Bălți a contractat și a executat pe același sector lucrări de reparație capitală a carosabilului și trotuarului în sumă totală de 138,1 mii lei, inclusiv 61,9 mii lei în anul 2019, care au fost demolate, și 76,2 mii lei în anul 2020.

* Cu toate că expertiza tehnică a emis un aviz negativ referitor la reparația băii publice, totuși Primăria mun. Bălți a decis, în mod neregulamentar, desfășurarea procedurii de achiziții publice privind reparația totală a băii publice, fiind valorificate până în prezent mijloace financiare în sumă totală de 2.427,7 mii lei, care sunt la moment imobilizate din cauza imposibilității din punct de vedere tehnic a executării în continuare a lucrărilor de reparații. De menționat că, prin Decizia CMB nr.5/11 din 27.04.2021, aceste construcții au fost incluse în lista bunurilor supuse privatizării.

Conform prevederilor art.6 din Legea nr. 721 din 02.02.1996 privind calitatea în construcții, pentru obținerea unor construcții de calitate corespunzătoare sunt obligatorii realizarea şi menținerea pe întreaga durată de existență a construcțiilor a 7 exigențe esențiale[[29]](#footnote-29).

Art.7 din Legea menționată stabilește că obligațiile privind realizarea şi menținerea pe întreaga durată de existență a construcțiilor, a exigențelor esențiale prevăzute la art.6 revin factorilor implicați în conceperea, proiectarea, execuția şi exploatarea construcțiilor, precum şi în post utilizarea lor, potrivit responsabilităților fiecăruia, indiferent de tipul de proprietate a investitorului.

Astfel, la data de 06.04.2017 Primăria mun. Bălți a încheiat un contract de achiziții publice de valoare mică (nr.8930-04-17/T/63/1) cu Î.S. „Serviciul de Stat pentru Verificarea și Expertizarea Proiectelor și Construcțiilor” pentru serviciile de expertiză tehnică privind „Starea tehnică a clădirii băii din strada Cicicalo nr.3 din mun. Bălți” în sumă de 15,0 mii lei.

Conform Raportului de expertiză tehnică nr.8930-04-17/T din 11.04.2017, clădirea băii publice este formată din 4 secțiuni[[30]](#footnote-30).

Potrivit concluziilor formulate în raportul menționat, clădirea lit. D cu anexa lit. d și anexa lit. A1 prezintă un grad sporit de uzură fizică, totodată nu dispun de măsuri antiseismice și nu corespund cerințelor normative privind construcțiile în zone seismice. Starea tehnică a construcțiilor respective se apreciază ca nesatisfăcătoare. Pentru exploatarea ulterioară a construcțiilor conform destinației, este necesar de întreprins un volum imens de lucrări și măsuri de consolidare și remediere, ceea ce din punct de vedere tehnic și economic este irațional. Construcțiile menționate se recomandă de demontat și de edificat alte construcții (în caz de necesitate) în baza unui proiect special elaborat și coordonat în modul stabilit. Structura de rezistență a clădirii lit. A este în stare satisfăcătoare și dispune de rezerve suficiente pentru executarea lucrărilor de reparație capitală și exploatare în continuare conform destinației funcționale.

Cu toate că expertiza tehnică a dat o concluzie negativă referitor la reparația capitală a clădirii lit. D cu anexa lit. d și anexa lit.A1, totuși Primăria mun. Bălți, ignorând prevederile art.6 și art.7 din Legea nr.721, a încheiat un contract (nr.53 din 18.04.2018) cu Î.M. „Biroul de Arhitectură și Sistematizare” din mun. Bălți pentru achiziționarea serviciilor de proiectare a reconstruirii băii publice în sumă totală de 95,4 mii lei.

Ulterior, în urma desfășurării Licitației publice nr.18/04227 din 16.10.2018, a fost încheiat Contractul nr.114 din 24.10.2018 cu agentul economic SRL „Aflux-Prim” pentru executarea lucrărilor de reconstrucție a băii publice cu frizerie și bufet, în sumă totală de 8.059,4 mii lei, iar în anul 2019, prin procedura de negociere fără publicare, a fost încheiat Contractul nr.110 din 05.07.2019 în sumă de 553,6 mii lei cu același agent economic.

La data de 21.03.2019, directorul Î.M. „DCCCU” , al cărui angajat era responsabil tehnic la acest obiect, a anunțat conducerea municipiului că în timpul executării lucrărilor de reparație au fost constatate probleme de ordin tehnic la elementele clădirii care nu permit executarea în continuare a lucrărilor de reparație capitală.

Drept rezultat al celor menționate, la data de 25.02.2020, prin Decizia CMB nr. 2/45 a fost eliberat din funcție directorul Î.M. „Biroul de Arhitectură și Sistematizare” care a elaborat documentația de proiectare a reconstruirii băii publice, iar lucrările au fost sistate până în prezent.

Astfel, din momentul inițierii acestui proiect și până în prezent, Primăria mun. Bălți a executat cheltuieli bugetare neregulamentare în sumă totală de 2.427,7 mii lei, care sunt la moment imobilizate din cauza imposibilității executării în continuare din punct de vedere tehnic a lucrărilor de reparații (Anexa nr.6 la Raportul de audit).

* Agenția pentru supraveghere tehnică a efectuat 7 controale ale volumelor și costurilor lucrărilor executate de Primăria mun. Bălți în perioada 2017-2020, în 4 cazuri fiind constatate exagerări ale volumelor de lucrări în sumă totală de 234,5 mii lei.

Astfel, în anul 2020, ca rezultat al controalelor efectuate la Primăria mun. Bălți, AST a identificat 4 cazuri de exagerări ale volumelor de lucrări executate la următoarele obiecte:

* reparația capitală a părții carosabile din str. Păcii executate de către Î.M. „DRCD” – 124,0 mii lei;
* reconstrucția străzilor Caraciobanu și Beleacov cu organizarea apelor pluviale și scăderea nivelului apelor subterane conform necesităților Primăriei executate de către Î.M. „DRCD” – 99,4 mii lei;
* Lucrări de construcție a azilului pentru adăpostirea pisicilor și câinilor fără adăpost, amplasat în strada Ștefan cel Mare nr.189 executate de către SRL „Marsharcon” – 6,9 mii lei;
* Reconstrucția havuzului orășenesc din strada V. Alecsandri – 4,2 mii lei.

Conform informațiilor prezentate de către entitate, agenții economici au restituit integral în bugetul municipal mijloacele financiare aferente volumelor de lucrări neexecutate, dar achitate de către Primăria mun. Bălți.

4.2.2. APL mun. Bălți, în perioada 2018-2020, nu a asigurat monitorizarea respectării meniului-model aprobat, nu a verificat cantitatea reală a produselor alimentare utilizate la prepararea bucatelor pentru copiii din instituțiile de învățământ preșcolar, iar personalul responsabil nu a respectat principiile de întocmire corectă a meniurilor și nu a evaluat alimentația și statutul nutrițional al copiilor, după cum prevede cadrul normativ, ceea ce a condiționat nerespectarea cantității zilnice necesare de produse alimentare pentru un copil din instituțiile preșcolare respective, precum și nerespectarea în unele cazuri a normelor financiare per copil.

Prin Ordinul ministrului Sănătății nr.638 din 12.08.2016[[31]](#footnote-31) a fost aprobată cantitatea zilnică necesară de produse alimentare pentru un copil din instituțiile de învățământ. Auditul a constatat că, în perioada 2018-2020, personalul medical responsabil din instituțiile preșcolare de învățământ din mun. Bălțila întocmirea meniurilor nu au respectat, pentru unele produse, cantitatea zilnică pentru un copil, pentru unele fiind micșorate, iar pentru altele fiind majorată (Anexa nr.3 la Raportul de audit).

Astfel, la 33 de instituții preșcolare, în anul 2018 la unele produse alimentare nu au fost respectate cantitățile zilnice per copil, pe când la alte produse alimentare cantitatea zilnică per copil a fost asigurată în exces în raport cu cantitatea zilnică aprobată, inclusiv: *fructe proaspete* – la 2 instituții a variat de la 39 până la 90 la sută din cantitatea zilnică per copil aprobată; *legume* – la 25 instituții variind de la 37 până la 98 la sută; *cartofi* – la 22 instituții variind de la 67 până la 99 la sută; *crupe* – la 3 instituții variind de la 94-99 la sută; *mazăre verde* – la 33 instituții variind până la 1-77 la sută; *nuci și semințe* – la 33 instituții variind de la 1 până la 59 la sută; *cărnuri* – la 20 instituții variind de la 93 la 99 la sută; *lapte și produse lactate acide lichide* – la 29 instituții variind de la 51 până la 99 la sută; *sucuri naturale* – la 33 instituții variind de la 12 până la 72 la sută etc. Supracantitatea zilnică per copil a fost asigurată la următoarele produse: *fructe uscate* – la 33 instituții variind de la 127 până la 1064 la sută din cantitatea zilnică per copil aprobată; *fructe proaspete* – la 31 instituții variind de la 108 până la 196 la sută; *legume* – la 8 instituții variind de la 101 până la 124 la sută; *leguminoase* – la 33 instituții variind de la 119 până la 340 la sută; *crupe* – la 30 instituții variind de la 101 până la 165 la sută; *ceai* - la 33 instituții variind de la 554 la 1673 la sută; *cărnuri* – la 13 instituții variind de la 100 până la 119 la sută; *ulei* – la 25 instituții variind de la 102 până la 191 la sută; *smântână* – la 20 instituții variind de la 100 până la 178 la sută etc.

O situație analogică a fost constatată și în anii 2019-2020[[32]](#footnote-32).

Normele financiare, asigurate din mijloacele bugetare, pentru alimentarea copiilor/elevilor din instituțiile preșcolare pentru anii 2018-2020 au fost aprobate prin ordinele comune ale ministrului Educației, Culturii și Cercetării și ministrului Finanțelor[[33]](#footnote-33).

Conform prevederilor menționate, taxa de întreținere în instituțiile de învățământ preșcolar, care este achitată de către părinți, este de 50% pentru fiecare zi frecventată, din costul normelor de cheltuieli pentru alimentarea copiilor suportate de la buget.

Totodată, prin deciziile CMB anual sunt aprobate listele copiilor cu cerințe educaționale speciale care frecventează instituțiile de educație timpurie de tip sanatorial și specializat, listele copiilor din familii numeroase și socialmente vulnerabile scutiți integral de plata pentru întreținere și listele copiilor din familii numeroase și socialmente vulnerabile scutiți parțial (50%) de plata pentru întreținere în instituțiile de învățământ preșcolar.

Tabel nr.4

Informații privind normele financiare per copil executate de către Primăria mun. Bălți la alimentația copiilor în instituțiile de învățământ preșcolare



*Sursa: Informație executată de către audit în baza informațiilor prezentate de către DGITS a mun. Bălți.*

Analizând respectarea normelor financiare per copil în instituțiile de învățământ preșcolare în perioada auditată, se relevă următoarele.

Pentru anul 2018, pentru alimentarea a 6715 copii din 33 de instituții de învățământ preșcolare din mun. Bălți au fost executate cheltuieli în sumă totală de 25.079,5 mii lei, inclusiv: 17.725,8 mii lei din contul bugetului și 7.353,8 mii lei din contul taxei achitate de către părinți. Cheltuielile pentru alimentarea copiilor au fost executate cu 123,1 mii lei mai mult decât urma a fi realizat în funcție de numărul de zile/copii efectiv realizat, inclusiv: cu 1.088,1 mii lei mai mult din contul bugetului și cu 965,0 mii lei mai puțin din contul taxei achitate de către părinți. Diferența de 965,0 mii lei a fost formată din cauza scutirilor acordate prin decizia CMB, această diferență fiind acoperită din buget.

Cu toate că per total normativul financiar la alimentarea copiilor din instituțiile preșcolare în anul 2018 a fost supra executat (25.079,5 mii lei față de 24.956,5 mii lei), totuși la 11 instituții preșcolare din totalul de 33, normativul financiar per zi/copil a fost diminuat de la 0,04 lei/zi/copil (în unele instituții) până la 0,64 lei/zi/copil, fiind diminuat normativul la acestea cu suma totală de 110,0 mii lei.

În anul 2019, normativul financiar la alimentarea copiilor nu a fost respectat per total, fiind diminuat cu 150,2 mii lei, dar și diminuat la 19 instituții preșcolare de la 0,02 lei/zi/copil (în unele instituții) până la 1,47 lei/zi/copil, suma totală fiind de 281,3 mii lei.

În anul 2020, normativul financiar la alimentarea copiilor din instituțiile preșcolare a fost supra executat (11.274,9 mii lei față de 10.912,5 mii lei), totuși la 5 instituții, normativului financiar per zi/copil a fost diminuat de la 0,11 lei/zi/copil până la 3,37 lei/zi/copil, fiind diminuat la acestea cu suma totală de 63,4 mii lei.

* Î.M. „Aprovizionare”, care prestează servicii de alimentare a elevilor din instituțiile de învățământ general din mun. Bălți, nu a asigurat evidența contabilă conformă a serviciilor de alimentare pe tip și unitate de serviciu prestat (dejun, prânz, abonament de alimentare), auditul fiind limitat în a determina costurile reale pentru alimentarea elevilor. Totodată, reieșind din calculația prezentată de întreprindere pentru produsele livrate, se relevă că Î.M. aplică un adaos comercial de 40% la valoarea produselor alimentare pentru alimentarea elevilor cu dejun, fiind incluse și costurile, cum ar fi energia electrică, salariul bucătarilor, precum și alte cheltuieli administrative.

Norma financiară pentru alimentarea gratuită a elevilor claselor I-IV din instituțiile de învățământ general pentru anii 2018-2020[[34]](#footnote-34), asigurată din mijloacele bugetare, a constituit de la 8,8 lei până la 10,80 lei/zi/elev[[35]](#footnote-35). CMB, prin deciziile sale, a aprobat suplimentar, din mijloacele proprii, mijloace financiare pentru prânzul elevilor din familiile social vulnerabile, de la 12 până la 14 lei/zi/elev[[36]](#footnote-36).

Pentru alimentarea gratuită cu dejun a elevilor claselor I-IV din instituțiile de învățământ, precum și cu prânz a elevilor claselor I-IX[[37]](#footnote-37) (din familiile social vulnerabile) din mun. Bălți, au fost executate cheltuieli în sumă totală de circa 25.726,6 mii lei[[38]](#footnote-38).

În mun. Bălți alimentarea elevilor este asigurată, prin prestarea serviciilor de alimentare, de către Î.M.„Aprovizionare”, fondată de către CMB, care este desemnată câștigătoare a procedurilor de achiziție în anii 2018-2020. Potrivit clauzelor contractuale, întreprinderea prestează serviciile de alimentare utilizând gratuit spațiile cantinelor din instituțiile de învățământ. Serviciile pentru energia electrică, gazele naturale și apă sunt achitate de către întreprindere în baza contoarelor instalate.

Analizând datele din evidența contabilă a Î.M., s-a constatat că entitatea nu a asigurat evidența contabilă conformă a produselor alimentare pentru prepararea bucatelor.

Astfel, din datele analizate nu poate fi determinat costul dejunurilor preparate pentru elevi deoarece cheltuielile sunt reflectate la contul 711, în care sunt acumulate toate costurile, inclusiv de la prepararea dejunurilor, prânzurilor, precum și prepararea produselor proprii. Veniturile din vânzările întreprinderii sunt reflectate separat în evidența contabilă.

În cadrul auditului, la analiza meniurilor zilnice pentru alimentarea copiilor cu dejunuri s-a constatat că întreprinderea determină prețul dejunurilor, prânzurilor și altor produse conform calculației în care sunt incluse consumurile de produse alimentare și de asemenea un adaos comercial în mărime de 40%. Totodată, la valoarea produselor alimentare, la contul 2171 „Bunuri procurate în vederea revânzării”, în momentul intrării acestora în depozitul central, li se aplică un adaos comercial de 20%, majorând astfel valoarea materiei prime incluse în calculație.

Reieșind din faptul că Î.M. „Aprovizionare”, la alimentarea elevilor cu dejunuri, în prețul serviciilor livrate include adaosul la produsele procurate de 20% și adaosul comercial de 40%, prin încheierea acestor contracte se diminuează esențial ponderea produselor alimentare la alimentarea elevilor claselor I-IV cu dejunuri, ca urmare existând riscul neasigurării normativelor calorice și nutriționale la alimentarea elevilor.

Astfel, în anii 2018-2020, la alimentarea elevilor din clasele I-IV, APL mun. Bălți a utilizat pentru serviciile de preparare a alimentelor, respectiv care nu au fost utilizate pentru achiziția produselor alimentare, mijloace financiare în sumă totală de 7.815,9 mii lei, inclusiv: în anul 2018 în sumă totală de 2.342,2 mii lei, în anii 2019 și 2020 – în sumă totală de 3.478,7 mii lei și, respectiv, de 2.331,0 mii lei.

4.2.3. La elaborarea și implementarea statelor noi de personal nu se ține cont de sarcinile stabilite și de volumul efectiv de lucru, fapt ce denotă un management neconform al resurselor umane disponibile în cadrul Primăriei mun. Bălți și instituțiilor din subordinea acesteia.

Pentru anul 2020, pentru remunerarea muncii angajaților din cadrul aparatului Primăriei mun. Bălți, au fost aprobate alocații în sumă de 13.072 mii lei și precizate în sumă de 11.160,1 mii lei.

Cheltuielile efective au constituit 11.571,7 mii lei, dintre care: pentru salariul de bază – 9.129,6 mii lei; sporuri și suplimente la salariul de bază – 2.059,5 mii lei, și premieri în valoare de 382,6 mii lei.

În cadrul auditului s-a constat că în anul 2020 statele de personal au fost aprobate în număr de 165,5 de unități (Decizia CMB nr.4/36 din 25.07.2019), sau cu 37,5 unități mai multe față de anul 2019 (128 unități) ori în creștere cu 29 %.

Analizând numărul personalului angajat efectiv față de cel aprobat, se relevă că personalul suplinit a constituit 71,9% pentru anul 2018, în anul 2019 – 93%, și în anul 2020 – 76,3%.

Analogic, s-a constatat că în anul 2020 la DGASPF a mun. Bălți statele de personal au fost aprobate în număr de 220,5 unități, sau cu 11 unități mai multe față de anul 2019 (209,5 unități), sau în creștere cu 5%. De menționat că fondul de salarizare aprobat pentru anul 2020 a fost mai mare față de anul 2019[[39]](#footnote-39) cu 3,04 mil. lei, sau cu 46%.

La solicitarea echipei de audit de a explica cauzele și documentele justificative care au servit la majorarea statelor de personal în anul 2020 atât la aparatul Primăriei, cât și la DGASPF, au fost prezentate decizia CMB privind aprobarea statelor de personal și anexele aferente, precum și sarcinile pentru fiecare funcție.

Astfel, Primăria mun. Bălți și DGASPF, la aprobarea statelor de personal, nu au justificat necesarul de personal spre majorare printr-un studiu (elaborarea normativelor de muncă privind minimul necesar de personal, reieșind din volumele de lucru existente, productivitatea muncii etc.) prevăzut în Regulamentul aprobat prin Hotărârea Guvernului nr.98 din 04.02.2013[[40]](#footnote-40).

4.2.4. Antrenarea angajaților Primăriei mun. Bălți în grupurile mobile pentru controlul respectării restricțiilor impuse privind prevenirea răspândirii infecției Covid-19 pe parcursul anilor 2020-2021 nu a fost justificată deoarece în componența acestora erau antrenate persoane care dețineau competențele legale de a sancționa încălcările privind nerespectarea cerințelor impuse prin deciziile Comisiei pentru Situații Excepționale a mun. Bălți.

În baza Hotărârii Comisiei Naționale Extraordinare de Sănătate Publică nr.8 din 15.03.2020 și prin Deciziile Comisiei pentru Situații Excepționale a mun. Bălți[[41]](#footnote-41), a fost instituită Celula teritorială de monitorizare permanentă și s-a decis organizarea zilnică a grupurilor mobile formate din angajații Inspectoratului de Poliție Bălți, Centrului de Sănătate Publică, Direcției Teritoriale ANSA, precum și Primăriei mun. Bălți privind controlul respectării restricțiilor impuse pentru prevenirea răspândirii infecției Covid-19.

Totodată, în baza Hotărârii Comisiei Naționale Extraordinare de Sănătate Publică nr.11 din 15.05.2020 privind menținerea măsurilor de control și combatere a infecției Covid-19 după încetarea stării de urgență, prin Hotărârea nr.1 din 16.05.2020 a Comisiei municipale extraordinare de sănătate publică Bălți au fost menținute în continuare grupele mobile de control pentru respectarea restricțiilor impuse privind prevenirea răspândirii infecției Covid-19 cu antrenarea angajaților Primăriei mun. Bălți.

Prin dispozițiile primarului mun. Bălți, în perioada martie 2020 - februarie 2021 angajații Primăriei (cu acordul scris al acestora) incluși în grupele respective desfășurau activitatea (ce nu ține de atribuțiile de serviciu) în afara orelor de program.

Conform datelor din evidența contabilă a Primăriei mun. Bălți, în perioada 2020-2021 au fost calculate suplimente la salarii pentru orele lucrate în afara programului de muncă, pentru 40 de angajați antrenați în activitatea grupurilor mobile, în sumă totală de 533,4 mii lei, inclusiv 341,3 mii lei în anul 2020 și 192,1 mii lei în anul 2021. Se menționează că mijloacele financiare necesare au fost alocate de către entitate din contul economiilor la fondul de salarizare formate la aparatul Primăriei mun. Bălți.

În cadrul auditului s-a constat că numărul orelor suplementare era inclus în tabelul de pontaj al angajaților în baza dispozițiilor primarului mun. Bălți și în anexa la dispoziție privind stabilirea programului și salariaților care se atrag la munca suplementară în zilele de odihnă.

Examinând rezultatele lucrului executat de către grupurile mobile, auditului i-au fost prezentate anexele la Decizia nr.2 din 19.03.2020 a Comisiei Extraordinare pentru Situații Excepționale a mun. Bălți privind formarea grupurilor mobile, iar din luna iunie 2020, pe lângă anexa respectivă erau atașate rapoartele, sub formă de tabel de formă liberă (Darea de seamă privind verificarea respectării măsurilor de protecție a infecției Covid-19 de agenții economici din sfera comerțului din mun. Bălți), în care erau incluși agenții economici verificați și condițiile obligatorii care trebuiau respectate de către aceștia.

De menționat că rapoartele nu erau contrasemnate de către membrii grupului mobil și nici de persoanele responsabile ale agenților economici verificați, fapt ce pune sub risc efectuarea volumului dat de lucru. La fel, se menționează că entitatea nu deține rezultatele constatate și contravențiile aplicate agenților economici de către grupurile mobile.

De asemenea, includerea în grupurile mobile a angajaților din cadrul Primăriei nu era justificată, deoarece în componența grupurilor era inclus reprezentantul poliției, care are toate competențele legale de a acta și, respectiv, de a sancționa încălcările privind respectarea cerințelor impuse prin deciziile Comisiei a mun. Bălți.

Astfel, Comisia pentru Situații Excepționale a mun. Bălți și Comisia municipală extraordinară de sănătate publică Bălți erau în drept să solicite de la organele competente informațiile privind încălcările stabilite și rezultatele lor pentru a determina unele măsuri necesare de a îmbunătăți situația.

Totodată, auditul menționează că din luna martie 2021 angajații Primăriei mun. Bălți la fel sunt antrenați în grupurile mobile, însă fără a beneficia de sporurile menționate.

4.2.5. Valorificarea unor cheltuieli, în sumă totală de 1.951,9 mii lei, raportate la subcontul 222990 „Servicii neatribuite altor alineate” s-a executat fără justificarea performanței realizate/asumate în cadrul programelor aprobate, ceea ce nu corespunde prevederilor art.11 și art.51 din Legea finanțelor publice și responsabilității bugetar-fiscale nr.181/25.07.2014.

În anul 2020, Î.M. „DRCD” a prestat serviciul public de transportare a cadavrelor pentru autopsie, în sumă totală de 795,0 mii lei[[42]](#footnote-42). Î.M. a executat servicii de transportare a decedaților la instituția medicală pentru constatarea cauzei decesului – expertiza medico-legală la indicația reprezentantului organului de poliție[[43]](#footnote-43). Această activitate executată în baza contractului de delegare a gestiunii și finanțată din bugetul local de către Primăria mun. Bălți în esență nu ține de prestarea serviciilor publice de gospodărire comunală în temeiul prevederilor Legii nr.1402-XV din 24.10.2002[[44]](#footnote-44).

Astfel, APL mun. Bălți a finanțat executarea acestor servicii în mod neregulamentar deoarece ele nu au fost realizate în temeiul unei norme legale[[45]](#footnote-45), unui acord bilateral cu instituția de drept (organul de poliție) sau în baza unui program local de asistență socială destinat rudelor decedaților[[46]](#footnote-46). Analogic, s-au efectuat cheltuieli în anul 2019 în sumă totală de 581,4 mii lei și în anul 2018 – în sumă de 575,5 mii lei.

* APL mun. Bălți a instituit și a reglementat mecanismul de acordare a alocațiilor unice pentru cuplurile longevive cu prilejul jubileului de căsnicie comună (50, 60, 70 ani) și persoanele care au atins vârsta de 100 de ani și mai mult (la cererea beneficiarului).

Finanțarea cheltuielilor de 919,2 mii lei[[47]](#footnote-47) s-a efectuat în baza programului 9019 „Protecția socială a unor categorii de cetățeni”, pentru care nu s-au respectat principiile de bună guvernare și nu se justifică performanța realizată/asumată în cadrul programelor aprobate, ceea ce nu corespunde prevederilor art.11 și art.51 din Legea finanțelor publice și responsabilității bugetar-fiscale nr.181/25.07.2014.

4.2.6. Valorificarea subsidiilor de către beneficiari, în sumă totală de 222,2 mii lei, s-a efectuat netransparent, în lipsa unor reglementări și calcule confirmative.

Conform prevederilor Anexei nr.12 la Ordinul ministrului Finanțelor nr.208 din 24.12.2015 privind Clasificația bugetară, subsidiile reprezintă plăți nerambursabile achitate întreprinderilor producătoare sau prestatoare de servicii, cu scopul de a influența procesul de producere sau prețurile de livrare. Subsidiile includ transferurile către întreprinderile de stat pentru compensarea pierderilor suportate de către acestea în procesul de producție ca rezultat al menținerii prețurilor la un nivel mai jos de costuri atunci când politicile economice şi sociale au fost stabilite de stat, pentru compensarea parțială a contribuțiilor de asigurări sociale de stat obligatorii, pentru procurarea utilajului și materiei prime (în vigoare până la 18.01.2021).

Conform informațiilor prezentate de către Primăria mun. Bălți, în perioada 2018-2020 au fost acordate întreprinderilor municipale cu titlu de subsidii mijloace financiare în sumă totală de 167.005,2 mii lei, inclusiv: în anul 2018 – 72.664,7 mii lei, în anul 2019 – 41.899,9 mii lei, și în anul 2020 – 52.440,6 mii lei (Anexa nr.4 la Raportul de audit).

Examinând conformitatea executării subsidiilor de către beneficiari, echipa de audit a constatat următoarele.

În baza Deciziei CMB nr.12/2 din 08.12.2017, a fost încheiat Contractul nr.1 din 03.01.2018 cu Î.M. „Gospodăria Locativ-Comunală Bălți” pentru acordarea subsidiilor în baza Programului 7502 - „Dezvoltarea gospodăriei de locuințe și serviciile comunale” (măsuri de protecție civilă a populației) și Programului 7002 – „Protecția mediului înconjurător” (salubrizarea și întreținerea terenurilor de uz comun din interiorul cartierelor).

Conform rapoartelor prezentate de către întreprindere și ordinelor de plată, Primăria mun. Bălți a transferat în anul 2018 la contul bancar al Î.M. „GLC” suma de 6.025,0 mii lei cu titlul de subsidii, inclusiv 4.275,0 mii lei pentru realizarea Programului 7502 (au fost utilizate pentru reparația gratuită a acoperișurilor blocurilor locative) și 1.750,0 mii lei pentru realizarea Programului 7002.

În anii 2019-2020, Î.M. „Gospodăria Locativ-Comunală Bălți” a beneficiat de subsidii doar în baza Programului 7502, acestea fiind valorificate de către întreprindere pentru executarea gratuită a lucrărilor de reparație a acoperișurilor blocurilor de locuit în sumă totală de 6.914,9 mii lei, inclusiv: 3.904,4 mii lei în anul 2019 și 3.010,5 mii lei în anul 2020.

Conform Deciziei CMB nr. 6/49 din 27.10.2011, a fost aprobat și se aplică până în prezent tariful pentru deservirea tehnică și reparația blocurilor de locuit în mărime de 1,02 lei/1 m2 de suprafață utilă a apartamentului. Se menționează că în acest tarif nu sunt incluse lucrările de reparație a acoperișurilor ale blocurilor de locuințe.

Totodată, prin Decizia CMB nr.15/15 din 12.11.2015 s-a recomandat Î.M. „GLC” să încheie și să elaboreze cu consumatorii contracte de deservire și reparații a blocurilor cu includerea condiției de participare obligatorie a tuturor coproprietarilor la cheltuielile pentru reparația acoperișurilor.

Drept rezultat, în baza Ordinului Î.M. „GLC” nr.225a din 31.07.2017 a fost aprobat Regulamentul privind organizarea și executarea lucrărilor de reparații ale acoperișurilor blocurilor locative, care prevede că cheltuielile pentru executarea acestor lucrări se vor efectua de către coproprietari, precum și vor fi compensate parțial din contul bugetului municipal. Auditul menționează că până în prezent acest regulament nu a fost aprobat de către CMB, precum și faptul că CMB nu a permis întreprinderii municipale de a executa gratis sau de a compensa parțial cheltuielile efectuate de către proprietarii apartamentelor pentru lucrările de reparații.

Totuși, în anul 2018 Î.M. a executat cu forțele proprii lucrări de reparație a acoperișurilor în sumă de 4.222,5 mii lei, iar mijloacele financiare în sumă de 52,5 mii lei au fost achitate din casieria întreprinderii persoanelor fizice care au executat lucrările de sine stătător.

Analogic, în anul 2019 entitatea a executat lucrări în sumă de 3.734,7 mii lei, iar 169,7 mii lei au fost achitate persoanelor fizice care au executat lucrările de sine stătător.

Pe parcursul anilor 2018-2019, Î.M. a achitat la 66 de persoane fizice pentru cheltuielile efectuate mijloace financiare în sumă totală de 222,2 mii lei.

Auditul menționează că acest proces s-a efectuat netransparent, în lipsa unor reglementări și calcule confirmative.

Astfel, o parte din cheltuieli erau recuperate persoanelor fizice pentru procurarea materialelor în baza unor facturi fiscale prezentate, iar în alte cazuri persoanele fizice achitau în casierie materialele procurate de la întreprindere, iar ulterior cereau să le fie returnate mijloacele financiare cheltuite.

Se menționează că, în majoritatea cazurilor, actele de inspecție a stării tehnice a acoperișurilor și actele de verificare a lucrărilor executate erau întocmite de către specialiștii entității în aceeași zi, iar o parte din actele de inspecție erau întocmite fără a fi indicată data privind verificările efectuate.

Mai mult decât atât, au fost constatate cazuri când o singură persoană, fiind proprietar al unui apartament, a prezentat o factură fiscală a materialelor procurate, a depus cerere și a beneficiat de mijloace financiare pentru reparația acoperișurilor pentru 3 apartamente, iar într-un caz s-a constatat că o persoana fizică a beneficiat de 12,4 mii lei pentru reparația acoperișului la 3 apartamente pe care nu le avea în proprietate.

4.2.7. Mijloacele fondului de rezervă sunt utilizate în unele cazuri de către Primăria mun. Bălți în scopuri care nu poartă caracter excepțional și imprevizibil.

Conform documentelor justificative, în perioada 2018-2020 au fost executate cheltuieli din fondul de rezervă de către aparatul Primăriei mun. Bălți în sumă totală de 11.667,8 mii lei.

APL mun. Bălți nu a întreprins măsurile corespunzătoare în vederea conformării la prevederile legale ale Regulamentului privind modul de formare și utilizare a mijloacelor fondului de rezervă. Ca urmare, deși Regulamentul-tip aprobat prin Hotărârea Guvernului nr.1427 din 22.12.2004[[48]](#footnote-48) prevede situații concrete de utilizare a fondului de rezervă, Regulamentul aprobat de CMB a stabilit unele direcții de cheltuieli care nu pot fi atribuite la cele cu caracter excepțional şi imprevizibil (stimularea materială/susținerea financiară a studenților din instituțiile de învățământ superior, stimularea învingătorilor și participanților la diferite concursuri și festivaluri, stimularea celor mai buni antrenori și sportivi ai anului).

Drept rezultat, cheltuielile în sumă totală de 1.840,2 mii lei, suportate în anul 2020 din contul fondului de rezervă pentru participarea echipei locale de fotbal în campionatul Moldovei, nu se asimilează celor cu caracter imprevizibil și excepțional, reglementate de Regulamentul-tip.

# 4.3. A înregistrat, a administrat și a gestionat UAT în modul corespunzător patrimoniul public?

Misiunea de audit a constatat că sistemul de management al gestionării patrimoniului public al APL nu a fost conformat prevederilor legale, astfel fiind afectat de un șir de deficiențe şi lacune, exprimate prin lipsa unei evidențe corespunzătoare a patrimoniului public, inclusiv transmise entităților fondate, precum și a unui management defectuos al întreprinderilor municipale, care într-un caz a dus la intentarea procedurii de insolvabilitate a unei întreprinderi, precum și cauzarea prejudiciului material în proporții mari și pornirea unei anchete penale, în cazul altei întreprinderi municipale. Toate acestea sunt determinate de lipsa în cadrul APL a unei politici exhaustive de reglementare a modului de gestionare a patrimoniului public local, care, în consecință, lipsește bugetul UAT de venituri pasibile încasării, necesare pentru asigurarea îndeplinirii obligațiilor funcționale.

4.3.1. Managementul defectuos la Î.M. „DRCD” Bălți a cauzat întreprinderii un prejudiciu material în mărime totală de 165,9 mii lei. Ca rezultat al adresării Primăriei mun. Bălți către organele competente, a fost pornită o cauză penală pe faptul delapidării averii străine, iar în baza deciziilor CMB conducătorul întreprinderii a fost eliberat din funcție.

În conformitate cu dispoziția Primarului mun. Bălți nr.98 din 27.05.2021 „Cu privire la desfășurarea misiunii auditului intern”, Serviciul audit intern al Primăriei mun. Bălți a evaluat sistemul de management financiar și control intern la Î.M „DRCD” Bălți, ce ține de serviciile prestate și procesul de producție prin prisma eficienței economice.

Astfel, misiunea de audit a constatat un șir de deficiențe, inclusiv:

* evidența defectuoasă a stocurilor în locurile de depozitare (lipsesc registrele de intrare și de ieșire a bunurilor). Persoanele responsabile nu au putut explica unele neconcordanțe privind evidența stocurilor prezentate de către serviciul contabil cu stocurile reale depozitate;
* bunuri neînregistrate în evidența contabilă a întreprinderii;
* bunuri care sunt înregistrate în evidența contabilă, dar în realitate lipsesc (mijlocul de transport ZIL 130 cu nr.de înmatriculare BL AR 357, cu valoarea de bilanț 15.000 lei),
* bunuri neutilizate în activitatea entității (cisterna procurată în anul 2020, cu o valoare mai mare de 100,0 mii lei, care nu a putut fi utilizată conform destinației);
* lipsa inventarului de măsurare și control al stocurilor materiale (cântar industrial);
* la contrapunerea datelor privind inventarierea mijloacelor fixe s-a stabilit că unul și același activ se regăsește concomitent în listele de inventariere ale diferitor subdiviziuni;
* neatribuirea numerelor de inventar la active;
* trecerea la pierderi (prin 2 acte: nr.99 din 31.05.2020 și nr.272 din 31.10.2020) a 75 tone de pietriș din granit cu fracțiunea de 0-5 mm și a 32 tone de pietriș din granit cu fracțiunea de 5-10 mm în sumă totală de 46,0 mii lei din cauza că aceste cantități au fost pierdute în timpul transportării de la punctul de încărcare la întreprindere, precum și casarea a 167,87 tone de pietriș din granit cu fracțiunea de 0-5 mm și a 133,9 tone de pietriș din granit cu fracțiunea de 5-10 mm în sumă totală de 119,9 mii lei, sub pretextul că aceste cantități au fost pierdute în procesul tehnologic de fabricare a asfaltului la întreprindere.

Ca urmare a adresării Primăriei mun. Bălți către organele competente, a fost pornită o cauză penală pe faptul delapidării averii străine, adică însușirii bunurilor materiale de către factorii de decizie din cadrul Î.M. „DRCD” Bălți, cu cauzarea daunelor materiale în proporții mari, în care CMB este recunoscut în calitate de parte vătămată, care la moment se află în gestiunea organului de urmărire penală din cadrul IP Bălți.

Totodată, auditul menționează că, prin Decizia CMB nr. 10/30 din 21.09.2021 și nr. 11/10 din 19.10.2021 a fost suspendat din funcție directorul Î.M. „DRCD” Bălți.

4.3.2. Managementul defectuos la Î.M. Regia „Apă-Canal Bălți” a dus la intentarea de către creditori a procedurii de insolvabilitate și supunerii populației riscului privind siguranța aprovizionării cu apă a mun. Bălți.

La 15.06.2020 creditorul Î.S. „Acva Nord” (în procedură de insolvabilitate) s-a adresat în instanța de judecată cu o cerere introductivă, solicitând intentarea procesului de insolvabilitate față de debitorul Î.M. Regia „Apă-Canal Bălți” din cauza incapacității acestuia de a-și onora obligațiunile de plată a datoriei față de creditor, care la momentul depunerii cererii constituia 167.750,9 mii lei.

Prin încheierea Judecătoriei Bălți din 17.06.2020, s-a admis cererea spre examinare, iar prin Hotărârea aceleiași instanțe din 09.12.2020, a fost intentat procesul de insolvabilitate față de Î.M. Regia „Apă-Canal Bălți”, cu desemnarea unui administrator autorizat.

Conform tabelului definitiv acceptat de către instanța de judecată, creanțele Î.M. Regia „Apă-Canal Bălți” la 10.03.2021 au constituit 256.653,6 mii lei, inclusiv: 68.196,8 mii lei – datorii față de Ministerul Finanțelor pentru contractarea a două împrumuturi de creditare în cadrul Proiectelor de aprovizionare cu apă și canalizare, finanțate de Banca Mondială; 289,6 mii lei – datorii salariale față de angajați, și 188.167,2 mii lei – datorii față de furnizori (Î.S. „Acva Nord”, S.A. „Red Nord”).

Conform documentelor justificative, Primăria mun. Bălți (prin Decizia CMB nr.5/9 din 05.06.2020) a decis achitarea datoriei publice a Î.M. Regia „Apă-Canal Bălți” către Ministerul Finanțelor în sumă totală de 1.269,9 mii lei, în calitate de garant al rambursării împrumuturilor accesate de către întreprindere pentru implementarea Proiectului de reabilitare a sistemelor de alimentare cu apă și canalizare din municipiu.

Cu toate că Primăria mun. Bălți a depus o cerere în calitate de creditor al Î.M. Regia „Apă-Canal Bălți”, totuși în tabelul definitiv acceptat de către instanța de judecată această datorie nu a fost introdusă și acceptată, și respectiv nu a fost inclusă în consiliul creditorilor. Ulterior, Primăria a înaintat în instanța de judecată o contestație cu privire la creanța neadmisă în tabelul definitiv al creanțelor, în sumă de 1.269,9 mii lei.

Astfel, în prezent Primăria mun. Bălți nu deține nicio informație cu privire la activitatea curentă a întreprinderii fondate de către CMB.

4.3.3. Comercializarea produselor alimentare prin intermediul bufetelor de către Î.M. „Aprovizionare” creează riscul că nu toate mijloacele bănești încasate fără aplicarea echipamentelor de casă și control sunt contabilizate de către Î.M.

Potrivit prevederilor art.8 alin.(2) lit. c) din Codul fiscal nr.1163 din 24.04.1997, contribuabilul este obligat să țină contabilitatea conform formelor și modului stabilit de legislație, să întocmească și să prezinte Serviciului Fiscal de Stat și serviciului de colectare a impozitelor și taxelor locale dările de seamă fiscale prevăzute de legislație, să asigure integritatea documentelor de evidență în conformitate cu cerințele legislației, să efectueze încasările bănești în numerar prin intermediul echipamentelor de casă și de control, respectând reglementările aprobate de Guvern, inclusiv Lista genurilor de activitate al căror specific permite efectuarea încasărilor bănești în numerar fără aplicarea echipamentelor de casă și de control.

Astfel, potrivit cadrului normativ[[49]](#footnote-49), pentru genul de activitate „asigurarea alimentației elevilor și personalului din instituțiile de învățământ primar și secundar general pe durata anului de studii”, se permite efectuarea încasărilor bănești în numerar fără aplicarea echipamentelor de casă și de control.

Conform informației prezentate de către entitate, mijloacele financiare sunt acumulate de angajații cantinelor din vânzarea produselor la bufete și ulterior sunt aduse la sediul Î.M. unde este emis un bon de casă pentru suma încasată zilnic.

Astfel, de la vânzarea prin intermediul bufetelor școlare întreprinderea a acumulat în perioada 2018-2020 venituri în sumă totală de 7.422,0 mii lei, inclusiv: 2.917,4 mii lei în anul 2018, 2.959,8 mii lei în anul 2019 și 1.544,8 mii lei în anul 2020. Din vânzarea prânzurilor contra cost (numite abonamente), întreprinderea a acumulat în perioada 2018-2020 venituri în sumă totală de 4.834,8 mii lei, inclusiv: 1.947,3 mii lei în anul 2018, 2.133,1 mii lei în anul 2019 și 754,4 mii lei în anul 2020.

Se menționează că întreprinderea deține notificări eliberate de Primăria mun. Bălți privind activitatea cantinelor, dar nu deține notificări privind activitatea de comerț pentru bufetele respective.

Ținând cont de faptul că Î.M. „Aprovizionare” comercializează prânzuri contra cost (numite abonamente), dar și unele produse alimentare și sucuri prin intermediul bufetului (unitate structurală a Î.M.), lipsa echipamentelor de casă și control și neeliberarea bonului de casă cumpărătorului la fiecare bufet din cantine creează, în opinia auditului, riscuri de nerespectare a legislației în acest proces.

4.3.4. Consiliul municipal Bălți a decis rezilierea Contractului de concesiune a instalațiilor de epurare ale mun. Bălți din cauza neonorării de către concesionar a obligațiilor contractuale.

În baza deciziilor CMB nr.8/29 din 26.09.2013 și nr.10/55 din 31.10.2013 și Contractului de concesiune nr.3 din 01.11.2013, mun. Bălți, în persoana CMB, în calitate de *Concedent*, a atribuit în concesiune Companiei „Glorin Inginering” S.R.L., în calitate de *Concesionar*, pe un termen de 49 de ani, instalațiile de epurare ale mun. Bălți. Scopul concesiunii este reechiparea tehnică și modernizarea sistemului de evacuare și epurare a apelor uzate în mun. Bălți, pentru care concesionarul SRL „Glorin Inginering” și-a asumat obligația să achite anual concedentului redevența anuală în sumă de 810,0 mii lei, precum și să investească în obiectul concesiunii nu mai puțin de 85.200,0 mii lei conform unui plan calendaristic divizat în trei etape, inclusiv: prima etapă: 3.600,0 mii lei pe un termen de doi ani după semnarea Contractului de concesiune (până la 01.11.2015), destinate pentru executarea lucrărilor de restaurare și pentru realizarea măsurilor de lichidare a stării de avariere a stațiilor de epurare; a doua etapă: 36.000,0 mii lei în termen de cinci ani, din momentul finalizării primei etape (până la 01.11.2020), cu restabilirea funcționării complete a tuturor elementelor stațiilor de epurare, prin înlocuirea integrală a instalațiilor uzate cu altele noi, care asigură o calitate și siguranță mai înaltă procesului tehnologic de epurare a apelor uzate. Aducerea parametrilor utilajului și sistemului de canalizare și a mașinilor stației de epurare a apelor uzate în conformitate cu volumul efectiv de evacuare și prelucrare a apelor uzate; a treia etapă: 45.600,0 mii lei destinate pentru reutilarea tehnică și modernizarea sistemului existent de evacuare și epurare a apelor uzate în mun. Bălți, cu trecerea acestuia la autoaprovizionare cu energie termică, gaz și energie electrică, cu un termen de realizare de 6-7 ani din momentul finalizării etapei a doua (până la 01.11.2027).

Astfel, la situația din 31.12.2020, concesionarul era obligat să execute investiții în sumă totală de 39.600,0 mii lei.

Conform informațiilor prezentate la situația din 31.12.2020, concesionarul a prezentat Primăriei mun. Bălți documente confirmative privind efectuarea investițiilor în sumă totală de 4.000,0 mii lei, care însă nu au fost acceptate de către Primărie.

În loc să întreprindă acțiuni reale în vederea onorării obligațiilor contractuale, „Glorin Inginering” S.R.L. a solicitat în repetate rânduri CMB modificarea contractului de concesiune în sensul extinderii termenului de execuție a etapei II de investiții, la care a primit refuzul CMB (scrisorile nr. P-03-11/3889 și P-03-11/9733 din 14.12.2020).

Mai mult decât atât, prin decizia CMB nr. 1/31 din 23.02.2021, CMB și-a reiterat refuzul de a accepta modificarea *Contractului*, dispunând în același timp inițierea procedurii de reziliere a *Contractului* în legătură cu neexecutarea esențială din partea concesionarului „Glorin Inginering” S.R.L. a obligațiilor contractuale de plată a redevenței și de efectuare a investițiilor în obiectul concesiunii prevăzute în pct. 5.1-5.3 din *Contract*.

Drept rezultat, agentul economic „Glorin Inginering” a atacat în instanța de judecată CMB atât în temeiul scrisorilor de răspuns nr. P-03-11/3889 și nr.P-03-11/9733 din 14.12.2020, cât și deciziei CMB nr. 1/31 din 23.02.2021, solicitând în același timp obligarea Consiliului municipal să accepte modificările la Contract.

Prin încheierea Judecătoriei Bălți sediul Central din 21.10.2021, acțiunea S.R.L. „Glorin Inginering” privind anularea deciziei CMB nr.1/31 din 23.02.2021 a fost conexată cu acțiunea S.R.L. „Glorin Inginering” privind contestarea răspunsului CMB nr. P-03-11/3889 și nr. P-03-11/9733 din 14.12.2020 pentru a fi examinate într-o singură procedură.

Încheierea Judecătoriei Bălți din 07.12.2021 declară inadmisibilă spre examinare în ordinea contenciosului administrativ acțiunea înaintată de S.R.L. „Glorin Inginering” contra CMB și Primarul mun. Bălți privind anularea Deciziei nr.1/31 din 23.02.2021. Respectiva încheiere a fost atacată cu recurs de către „Glorin Inginering” S.R.L., care urmează a fi examinat de către Curtea de Apel Bălți.

Totodată, prin Decizia Curții de Apel Bălți din 10.06.2021 a fost admisă cererea S.R.L. „Glorin Inginering” privind emiterea ordonanței provizorii și s-a dispus anularea încheierii Judecătoriei Bălți sediul Central din 24.03.2021 și suspendarea executării Deciziei Consiliului mun. Bălți nr. 1/31 din 23.02.2021.

În momentul de față, procesul cu S.R.L. „Glorin Inginering” privind contestarea răspunsului CMB nr. P-03-11/3889, P-03-11/9733 din 14.12.2020 și anularea Deciziei CMB nr.1/31 din 23.02.2021 se află pe rol la Judecătoria Bălți sediul Central, iar examinarea acestuia va fi reluată după ce Curtea de Apel Bălți se va expune asupra admisibilității acțiunii „Glorin Inginering” S.R.L. privind anularea Deciziei Consiliului municipal Bălți nr. 1/31 din 23.02.2021.

4.3.5. Primăria mun. Bălți nu a asigurat evidența analitică conformă a patrimoniului proprietate publică a UAT, fapt ce afectează identificarea în natură a patrimoniului public și a persoanelor care îl utilizează, ceea ce poate prejudicia veniturile de la gestionarea patrimoniului.

Cu toate că situațiile în cauză au fost menționate în rapoartele anterioare de audit ale Curții de Conturi și au fost înaintate recomandări în scopul conformării relațiilor de folosință și de asigurare a contabilizării tranzacțiilor, neregula menționată rămâne încă răspândită.

Astfel, Primăria mun. Bălți nu asigură evidența analitică completă și relevantă a terenurilor publice proprietate a UAT, limitându-se numai la contabilizarea suprafețelor și a valorii lor generale, ceea ce nu permite excluderea evidenței multiple a aceluiași teren; nu permite sistematizarea informațiilor după anumite criterii (suprafața terenului, modul de utilizare, denumirea utilizatorului, codul cadastral) etc.

În mod similar, Primăria mun. Bălți nu a asigurat contabilizarea și administrarea conformă a clădirilor și încăperilor izolate, proprietate publică locală din domeniul public, cu valoarea cadastrală de 38,5 mil. lei. Astfel, echipa de audit a constatat 60 de obiecte înregistrate în RBI ca proprietate a APL mun. Bălți, inclusiv: construcții – 6 unități în sumă de 2,9 mil. lei; încăperi nelocative – 51 unități în sumă de 35,2 mil. lei; încăperi locative (apartamente) – 3 unități în sumă de 0,4 mil. lei.

De asemenea, contrar prevederilor pct.91 și pct.92 din Ordinul ministrului Finanțelor nr.60 din 29.05.2012 „Cu privire la aprobarea Regulamentului privind inventarierea”, situațiile patrimoniale nu au fost întocmite cu utilizarea datelor inventarierii generale, pentru autentificarea existenței și stării elementelor de activ și datorii.

4.3.6. Unele proprietăți ale mun. Bălți nu dispun de documente prin care s-ar identifica caracteristicile tehnice și constructive și valoarea reală a acestora.

Conform datelor deținute de către Primăria mun. Bălți[[50]](#footnote-50), pe teritoriul administrat sunt situate 237 de străzi cu valoarea totală de 135.995,2 mii lei, care sunt date în gestiune economică Î.M. „DRCD” și sunt reflectate la subcontul de evidență contabilă 415310 „Investiții în părți legate și nelegate”.

La moment, Primăria mun. Bălți și Î.M. „DRCD” nu dețin dosarele/documentațiile tehnice pentru fiecare drum[[51]](#footnote-51), pentru a asigura crearea unităților de inventar independente, evaluarea costului real al străzilor deținute, delimitarea cadastrală și înregistrarea viitoare a dreptului de proprietate asupra construcțiilor speciale în Registrul obiectivelor de infrastructură tehnico-edilitară[[52]](#footnote-52). Valoarea străzilor, ținând cont de starea lor și investițiile/reparațiile capitale realizate în anii precedenți, nu este justă și necesită a fi reevaluată o dată la 5 ani, conform prevederilor normative în vigoare[[53]](#footnote-53).

În acest context se exemplifică că valoarea străzilor variază de la costul cel mai mic de 1,9 mii lei (str. A. Lăpușneanu) până la costul cel mai mare de 24.032,2 mii lei (str. Ștefan cel Mare) și este determinată, în special, doar de costul investițiilor/reparațiilor capitale realizate în perioadele anterioare de gestiune.

O situație analogică se atestă și cu privire la evidența a 13 poduri în sumă totală de 16.286,1 mii lei.

# 4.4. Evaluarea implementării recomandărilor anterioare ale Curții de Conturi aprobate prin Hotărârea Curții de Conturi nr.66 din 25.11.2019

Evaluarea implementării de către APL mun. Bălți a recomandărilor anterioare ale Curții de Conturi relevă anumite rezerve la acest capitol. Drept rezultat al misiunii de follow-up, Curtea de Conturi a aprobat Hotărârea nr.66 din 25 noiembrie 2019 „Cu privire la aprobarea Raportului misiunii de follow-up asupra implementării recomandărilor din Hotărârea Curții de Conturi nr.11 din 11 aprilie 2018 privind Raportul auditului „Managementul serviciilor publice de transport urban și impactul fiscal-bugetar al acestora””. Astfel, Primarului mun. Bălți și CMB le-au fost înaintate 7 recomandări, iar managementului Î.M. „Direcția Troleibuze Bălți” – o recomandare.

Examinând cauzele neexecutării recomandărilor respective, auditul relevă că, potrivit Scrisorii Primăriei mun. Bălți nr.P-03-11/7917 din 26.01.2021, a fost solicitat termen suplimentar de implementare a recomandărilor până la finele anului 2021, din cauza că urmau să fie procurate mijloace de transport electric, iar ulterior să fie elaborată și aprobată de către CMB strategia în domeniul dezvoltării și modernizării transportului local de călători.

Analizând nivelul de executare al acestora, auditul relevă că, la situația din 01.03.2022, entitățile vizate au implementat doar două recomandări din cele înaintate. Ca urmare, acestea vor fi reiterate în prezentul Raport de audit.

V. CONCLUZII GENERALE DE AUDIT

Misiunea de audit atestă un deficit de reguli și proceduri aferente procesului de gestionare a mijloacelor bugetare și a patrimoniului public ale UAT mun. Bălți, astfel managementul instituțional și cel financiar nefiind racordate la principiile bunei guvernări.

Managementul gestionării patrimoniului UAT mun. Bălți nu întrunește rigorile cadrului legal, acesta fiind afectat de nereguli și deficiențe, care se exprimă prin lipsa unei evidențe corespunzătoare a patrimoniului public, precum și a unui management defectuos al întreprinderilor municipale. Toate acestea, în viziunea auditorilor, au fost condiționate de lipsa unui sistem de control intern managerial adecvat pe componentele respective de activități, precum și de responsabilitatea insuficientă a factorilor de decizie la exercitarea atribuțiilor funcționale.

De menționat că, constatările de audit au fost aduse la cunoștința conducerii UAT Bălți, acestea fiind acceptate.

În scopul ameliorării situațiilor atestate și având în vedere neexecutarea integrală a Hotărârilor Curții de Conturi precedente[[54]](#footnote-54), auditul public extern oferă recomandările de rigoare, pentru o remediere punctuală a deficiențelor și, respectiv, pentru diminuarea riscurilor evidente.

# RECOMANDĂRI

Primarului și Consiliului municipal Bălți:

1. eliminarea deficiențelor indicate în prezentul Raport de audit, cu stabilirea persoanelor responsabile de acestea și tragerea lor la răspundere conform cadrului legal existent;
2. elaborarea unui mecanism funcțional în vederea evaluării bazei impozabile exhaustive la planificarea taxei pentru dispozitivele publicitare și aducerea acestui sector în albia conformității (pct. 4.1.1.);
3. asigurarea stabilirii, de către CMB, conform prevederilor legale a plății pentru folosirea terenurilor proprietate publică aferente întreprinderilor și obiectivelor private, cu calcularea și încasarea ulterioară a acestora (pct.4.1.5.);
4. asigurarea identificării tuturor bunurilor imobiliare (inclusiv a terenurilor și construcțiilor nefinisate), neevaluate în scopuri fiscale, cu informarea SFS și ASP, pentru evaluarea acestora, inclusiv a celor transmise în arendă/locațiune/folosință/gestiune economică, cu asigurarea înregistrării conforme a contractelor respective (pct.4.1.2.);
5. asigurarea elaborării și aprobării unor mecanisme și măsuri clare (cu indicarea unor termene concrete) de constituire a ACC, inclusiv cu delimitarea terenurilor aferente blocurilor de locuit de cele de uz comun (pct.4.1.3.);
6. asigurarea respectării cantității zilnice necesare de produse alimentare pentru un copil/elev din instituțiile de învățământ, aprobate prin Ordinul ministrului Sănătății nr.638 din 12.08.2016, precum și a normativului financiar alocat din bugetul de stat și cel local pentru finanțarea alimentației copiilor (pct.4.2.2.);
7. asigurarea elaborării normativelor de muncă privind minimul necesar de personal, reieșind din volumele de lucru existente prevăzute în Regulamentul aprobat prin Hotărârea Guvernului nr.98 din 04.02.2013 (pct.4.2.3.);
8. reglementarea cheltuielilor privind serviciile de transport al decedaților la instituția medicală pentru constatarea cauzei decesului (expertiza medico-legală) prin argumentarea normativă a unor astfel de competențe (pct.4.2.5.);
9. aprobarea de către CMB a reglementărilor privind executarea lucrărilor de reparație a acoperișurilor blocurilor de locuințe efectuate din sursele bugetului municipal de către Î.M. „GLC” mun. Bălți (pct.4.2.6.);
10. excluderea finanțării din Fondul de rezervă a cheltuielilor ce nu se asimilează celor cu caracter imprevizibil și excepțional (pct.4.2.7.);
11. asigurarea inventarierii, delimitării (în domeniul public și privat), aprobării și înregistrării în Registrul bunurilor imobile și în evidența contabilă a patrimoniului public gestionat, cu stabilirea oportunității de reevaluare a acestuia (pct.4.3.5.);
12. asigurarea creării unităților de inventar pentru toate obiectele din infrastructura rutieră, asigurarea evaluării sau, după caz, reevaluării juste a valorii acestora (pct.4.3.6.);

Serviciului Fiscal de Stat:

1. asigurarea revizuirii Regulamentului cu privire la modul de administrare a impozitului pe bunurile imobile prin intermediul SIA „Cadastrul Fiscal 2.0”, în scopul excluderii introducerii cu întârziere a datelor în sistem, înregistrării lor cu diferite deficiențe.

*Recomandările reiterate, aprobate prin Hotărârea Curții de Conturi nr.66 din 25.11.2019 „Cu* *privire la aprobarea Raportului misiunii de follow-up asupra implementării recomandărilor din Hotărârea Curții de Conturi nr.11 din 11 aprilie 2018 privind Raportul auditului „Managementul serviciilor publice de transport urban și impactul fiscal bugetar al acestora””, și neimplementate:*

Primarului mun. Bălți, Consiliului municipal Bălți:

1. executarea și/sau elaborarea și aprobarea strategiei în domeniul dezvoltării și modernizării transportului rutier local de călători, conform unui program de implementare aprobat;

2. elaborarea și aprobarea criteriilor de măsurare a calității și eficienței serviciilor de transport local de călători, precum și criteriilor de admitere a operatorilor de transport pe rutele municipale (inclusiv privind prezentarea anuală a raportului auditului situațiilor financiare ale operatorilor și privind corespunderea mijloacelor de transport criteriilor de calitate și siguranță), cu asigurarea monitorizării implementării acestora;

3. asigurarea conformării cadrului legal existent a modului și a contractelor de atribuire a rutelor municipale de transport de pasageri;

4. efectuarea studiilor privind fluxul de călători pe toate tipurile de transport (pe stații și timp), în baza cărora să fie reorganizate rutele, asigurând diminuarea coeficientului de suprapunere a rutelor sub 30% din totalul distanței tuturor rutelor de la toate tipurile de transport (microbuze, autobuze, troleibuze), cu schimbarea modului de achitare pentru serviciul prestat (din „pentru o cursă” în „pentru o oră de călătorie”);

5. să pună în funcțiune un sistem unic de dirijare și control al transportului urban de călători, subordonat direct APL.

1. SEMNĂTURILE ECHIPEI DE AUDIT

*Semnăturile echipei de audit:*

Șeful echipei de audit, șef al direcției de audit,

*Răileanu Alexandru*

Auditor public principal,

*Lungu Igor*

Auditor public principal,

*Ciubotaru Dorin*

Auditor public principal,

*Gamulinschi Victor*

*Responsabil de audit:*

șeful Direcției generale de audit V

*Știrbu Sergiu*

# Anexa nr.1

Lista actelor normative care au servit drept surse ale criteriilor de audit

- Legea privind administrația publică locală nr.436-XVI din 28.12.2006;

- Legea privind finanțele publice locale nr. 397-XV din 16.10.2003;

- Legea **privind sistemul unitar de salarizare în sectorul bugetar** nr. 270 din 23.11.2018;

- Legea cadastrului bunurilor imobile nr.1543-XIII din 25.02.1998;

- Legea finanțelor publice și responsabilității bugetar-fiscale nr.181 din 25.07.2014;

- Legea cu privire la Registrul obiectivelor de infrastructură tehnico-edilitară nr.150 din 14.07.2017;

- Codul fiscal nr.1163-XIII din 24.04.1997;

- Codul funciar nr.828-XII din 25.12.1991;

- Legea privind prețul normativ și modul de vânzare-cumpărare a pământului nr.1308-XIII din 25.07.1997;

- Legea privind calitatea în construcții nr.721-XIII din 02.02.1996;

- Legea privind descentralizarea administrativă nr.435-XVI din 28.12.2006;

- Hotărârea Guvernului nr. 361 din 25.06.96 „Cu privire la asigurarea calității construcțiilor”;

- Hotărârea Guvernului nr.98 din 04.02.2013 „Pentru aprobarea Regulamentului privind modul de organizare a normării muncii în ramurile economiei naționale”;

- Hotărârea Guvernului nr.141 din 27.02.2019 „Cu privire la aplicarea echipamentelor de casă și de control la efectuarea decontărilor”;

- Hotărârea Guvernului nr.1427 din 22.12.2004 „Pentru aprobarea Regulamentului-tip privind constituirea fondurilor de rezervă ale autorităților administrației publice locale și utilizarea mijloacelor acestora”.

Anexa nr.2

Sfera și abordarea auditului

Mandatul legal și scopul auditului

Misiunea de audit a fost desfășurată în temeiul prevederilor art.3 alin.(1), art.5 alin.(1) lit. a) și art.31 alin.(1) lit. b) din Legea nr.260 din 07.12.2017[[55]](#footnote-55) și Programelor activității de audit a Curții de Conturi pe anul 2021 și pe anul 2022, având drept scop evaluarea conformității procesului bugetar și gestionării patrimoniului public la UAT mun. Bălți în anii 2018-2020, în raport cu criteriile regulamentare de ordin legal.

În contextul realizării scopului misiunii de audit, au fost determinate următoarele obiective specifice:

* Obiectivul I: A identificat, a evaluat şi a colectat UAT veniturile bugetare în conformitate cu cadrul legal și cel regulator aferente?
* Obiectivul II: A justificat UAT angajarea şi gestionarea cheltuielilor potrivit cadrului regulator?
* Obiectivul III: A înregistrat, a administrat și a gestionat UAT în mod corespunzător patrimoniul public?
* Obiectivul IV: Evaluarea implementării recomandărilor anterioare ale Curții de Conturi

aprobate prin Hotărârea Curții de Conturi nr.66 din 25.11.2019.

Abordarea auditului

Activitățile de audit au fost realizate în conformitate cu Standardele Internaționale de Audit aplicate de CCRM[[56]](#footnote-56). Abordarea de audit s-a bazat pe identificarea și evaluarea riscurilor de neconformitate din cadrul proceselor operaționale ale UAT mun. Bălți, prin utilizarea preponderentă a testărilor directe de fond.

Metodologia de audit a constat din acțiuni de colectare a probelor de audit în cadrul UAT mun. Bălți și instituțiilor din subordine atât de la distanță, cât și la fața locului. Auditul la distanță a fost condiționat de restricțiile impuse de situația de urgență epidemiologică stabilită.

Tehnicile și procedurile de audit s-au bazat pe: a) examinarea rapoartelor financiare, documentelor primare și extraselor din înregistrările în sistemele informaționale ale entității, b) intervievarea persoanelor responsabile de domeniile auditate, c) calcularea și compararea informațiilor prezentate.

# Anexa nr.3

Informații privind respectarea normelor alimentare per copil pentru anii 2018-2020 la instituțiile preșcolare din mun. Bălți



# Anexa nr.4

Informații privind subsidiile acordate de Primăria mun. Bălți în perioada 2018-2020

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Denumirea Întreprinderii Municipale | Funcția F1-F3 | Subprogram P1-P2 | Activitatea P3 | 2018 | | | 2019 | | | 2020 | | |
| Aprobat | Precizat | Executat | Aprobat | Precizat | Executat | Aprobat | Precizat | Executat |
| Î.M. „DCCCU” | 0640 | 7505 | 00335 | 10757000 | 10757000 | 10757000 | 4257400 | 4257400 | 4257400 | 4567200 | 4567200 | 4567200 |
| Î.M. Gospodăria Locativ - Comunală Bălți | 0620 | 7502 | 00331 | 4275000 | 4281000 | 4281000 | 3904400 | 3904400 | 3904400 | 3010500 | 3010500 | 3010500 |
| 0510 | 7002 | 00334 | 1750000 | 1750000 | 1744000 |  |  |  |  |  |  |
| Total |  |  | 6025000 | 6025000 | 6025000 | 3904400 | 3904400 | 3904400 | 3010500 | 3010500 | 3010500 |
| Î.M. Amenajarea Teritoriului și Spații Verzi Bălți | 0620 | 7502 | 00332 | 11534100 | 11534100 | 11534100 | 1331100 | 1331100 | 1331050 | 1300000 | 1300000 | 1300000 |
| 0620 | 7502 | 00336 | 668000 | 668000 | 668000 |  |  |  |  |  |  |
| 0510 | 7002 | 00334 | 8986100 | 8986100 | 8986100 |  |  |  |  |  |  |
| Total |  |  | 21188200 | 21188200 | 21188200 | 1331100 | 1331100 | 1331050 | 1300000 | 1300000 | 1300000 |
| Î.M. Direcția Reparații si Construcții Drumuri Bălți | 0620 | 7502 | 00332 | 953700 | 953700 | 953700 |  |  |  |  |  |  |
| 0510 | 7002 | 00334 | 5075400 | 5075400 | 5075400 |  |  |  |  |  |  |
| Total |  |  | 6029100 | 6029100 | 6029100 |  |  |  |  |  |  |
| Î.M. Direcția de Troleibuze din Bălți | 6404 | 0451 | 00155 | 26055500 | 28665400 | 28665400 | 32045700 | 32427100 | 32407100 | 35515800 | 40012700 | 40012700 |
| Î.M. Aprovizionare | 0499 | 5014 | 00089 |  |  |  |  |  |  |  | 1055500 | 1055500 |
| Î.M. Hotelul Bălți | 0499 | 5014 | 00089 |  |  |  |  |  |  |  | 321600 | 321600 |
| Î.M. Asociația Piețelor din Bălți | 0499 | 5014 | 00089 |  |  |  |  |  |  |  | 2014200 | 2014200 |
| Centrul de Studiere a Limbilor | 0499 | 5014 | 00089 |  |  |  |  |  |  |  | 48900 | 48900 |
| Centrul Medicilor de Familie mun. Bălți | 0761 | 8001 | 00185 |  |  |  |  |  |  |  | 110000 | 110000 |
|  | Total General |  |  | 7005480 | 72664700 | 72664700 | 41538600 | 41920000 | 41899950 | 44393500 | 52440600 | 52440600 |

# Anexa nr.5

Blocul lit. A al băii publice din municipiul Bălți

 

 

Bloc lit. D și anexa lit.d1 ale băii publice din municipiul Bălți

 

Anexa nr.6

Analiza implementării recomandărilor anterioare ale Curții de Conturi

(Hotărârea Curții de Conturi nr.66 din 25.11.2019[[57]](#footnote-57))

|  |  |  |  |  |
| --- | --- | --- | --- | --- |
| Recomandarea | Măsurile întreprinse | Statutul implementării recomandării | | |
| Realizat | Parțial realizat | Nerealizat |
| Recomandările auditului:  Primarului mun. Bălți și Consiliului municipal Bălți |  |  |  |  |
| 1. să execute și/sau să elaboreze și să aprobe strategia în domeniul dezvoltării și modernizării transportului rutier local de călători, conform unui program de implementare aprobat (Recomandarea nr.1, pct.3.1.1.); |  |  |  |  |
| 2. să elaboreze și să aprobe criterii de măsurare a calității și eficienței serviciilor de transport local de călători, precum și criterii de admitere a operatorilor de transport pe rutele municipale (inclusiv privind prezentarea anuală a raportului auditului situațiilor financiare ale operatorilor și privind corespunderea mijloacelor de transport criteriilor de calitate și siguranță), cu asigurarea monitorizării implementării acestora (Recomandarea nr.2, pct.3.1.4.-3.1.5.); |  |  |  |  |
| 3. să asigure conformarea cadrului legal existent a modului și a contractelor de atribuire a rutelor municipale de transport de pasageri (Recomandarea nr.3, pct.3.1.2., pct.3.1.4.); |  |  |  |  |
| 4. să efectueze studii privind fluxul de călători pe toate tipurile de transport (pe stații și timp), în baza cărora să reorganizeze rutele, asigurând diminuarea coeficientului de suprapunere a rutelor sub 30% din totalul distanței tuturor rutelor de la toate tipurile de transport (microbuze, autobuze, troleibuze), cu schimbarea modului de achitare pentru serviciul prestat (din „pentru o cursă” în „pentru o oră de călătorie”) (Recomandarea nr.4, pct. 3.1.4.-3.1.5.); |  |  |  |  |
| 5. să pună în funcțiune un sistem unic de dirijare și control al transportului urban de călători, subordonat direct APL (Recomandarea nr.5, pct.3.1.3., pct.3.1.5.); |  |  |  |  |
| 6. să revadă facilitățile acordate la prestarea serviciilor de transport local de călători‚ ținând cont de nevoia reală de asistență socială a beneficiarilor, asigurând fundamentarea și evaluarea impactului bugetar și social al facilităților acordate (Recomandarea nr.6, pct.3.3.3.); | În baza Deciziei CMB nr. 17/1 din 10.12.2021 au fost revăzute și aprobate facilitățile acordate la prestarea serviciilor de transport local de călători; |  |  |  |
| Primarului mun. Bălți |  |  |  |  |
| 7. să asigure inventarierea, delimitarea (în domeniul public și privat), aprobarea și înregistrarea în Registrul bunurilor imobile a patrimoniului public gestionat de către operatorii municipali de transport, cu stabilirea oportunității de reevaluare a acestuia (Recomandarea nr.8, pct.3.2.1.); |  |  |  |  |
| Managementului ÎM Direcția Troleibuze Bălți: |  |  |  |  |
| 20. să efectueze proceduri de achiziții care ar asigura concurența reală între ofertele operatorilor economici, transparența și eficiența utilizării mijloacelor financiare (Recomandarea nr.22, pct.3.2.3.) | Începând cu anul 2022, ÎM Direcția Troleibuze Bălți efectuează procedura de achiziții a bunurilor materiale în baza Legii privind achizițiile publice nr.131 din 03.07.2017; |  |  |  |

# Anexa nr.7

Sinteza neconformităților remediate pe parcursul misiunii de audit

Se ia act că, pe parcursul misiunii de audit, au fost remediate următoarele deficiențe depistate:

1. agentul economic SRL „Vladmih Company” a remediat neajunsurile constatate la obiectul lucrări de reparații complexe a cantinei Liceului Teoretic „B. P. Hașdeu” din mun. Bălți în sumă de 18,9 mii lei (Act de constatare a lucrărilor executate, poze privind lucrările executate);
2. agentul economic SRL „Marsharcon” a remediat neajunsurile constatate la obiectul lucrări de reparații capitale a carosabilului și trotuarului din str. Conev din mun. Bălți în sumă de 21,3 mii lei (Act de constatare a lucrărilor executate);
3. agentul economic SRL „Lux Gaz” a transferat pe contul trezorerial al aparatului Primăriei mun. Bălți mijloace financiare în sumă de 1,4 mii lei pentru lucrările neexecutate la reparația capitală a carosabilului și trotuarului din str. Lesecico din mun. Bălți;
4. la data de 28.02.2022, Î.M. „DRCD” Bălți a instalat la cimitirul orășenesc nou din mun. Bălți bunurile materiale primite la păstrare în sumă totală de 59,1 mii lei (containere pentru gunoi, urne, bănci).

1. Legea nr.764-XV din 27.12.2001 privind organizarea administrativ-teritorială a Republicii Moldova. [↑](#footnote-ref-1)
2. Legea privind descentralizarea administrativă nr.435-XVI din 28.12.2006. [↑](#footnote-ref-2)
3. Legea privind administrația publică locală nr.436 din 28.12.2006 (în continuare – Legea nr.436 din 28.12.2006). [↑](#footnote-ref-3)
4. Legea finanțelor publice și responsabilității bugetar-fiscale nr.181 din 25.07.2014 (în continuare – Legea nr.181 din 25.07.2014). [↑](#footnote-ref-4)
5. Legea nr.397-XV din 16.10.2003 privind finanțele publice locale (în continuare – Legea nr.397-XV din 16.10.2003). [↑](#footnote-ref-5)
6. Ordinul ministrului Finanțelor nr.209 din 24.12.2015 „Cu privire la aprobarea Setului metodologic privind elaborarea, aprobarea și modificarea bugetului”. [↑](#footnote-ref-6)
7. Ordinul ministrului Finanțelor nr.164 din 30.12.2016 „Cu privire la aprobarea Cerințelor la întocmirea Raportului narativ privind executarea bugetelor autorităților/instituțiilor bugetare”. [↑](#footnote-ref-7)
8. Legea nr.260 din 07.12.2017 privind organizarea și funcționarea Curții de Conturi a Republicii Moldova (în continuare – Legea nr.260 din 07.12.2017). [↑](#footnote-ref-8)
9. Programele activității de audit ale Curții de Conturi pe anii 2021 și, respectiv, 2022, aprobate prin Hotărârile Curții de Conturi nr.62 din

   10.12.2020 și, respectiv, nr.75 din 28.12.2021. [↑](#footnote-ref-9)
10. Hotărârea Curții de Conturi nr.66 din 25.11.2019 „Privind Raportul misiunii de follow-up privind implementarea recomandărilor aprobate prin Hotărârea Curții de Conturi nr.11 din 11 aprilie 2018 privind Raportul auditului „Managementul serviciilor publice de transport urban și impactul fiscal bugetar al acestora””. [↑](#footnote-ref-10)
11. Hotărârea Curții de Conturi nr.2 din 24.01.2020 „Cu privire la Cadrul Declarațiilor Profesionale ale INTOSAI”. [↑](#footnote-ref-11)
12. Decizia CMB nr. 7/13 din 30.07.2020 „Cu privire la aprobarea Regulamentului publicității exterioare în municipiul Bălți în redacție nouă”. [↑](#footnote-ref-12)
13. Decizia CMB nr. 7/25 „Cu privire la prelungirea termenelor contractelor de arendă a terenurilor ocupate de panouri publicitare existente – pentru 21 contracte”; Decizia CMB nr. 7/26 din 30.07.2020 „Cu privire la stabilirea termenului limită de valabilitate pentru contractele de arendă a terenurilor ocupate de panouri publicitare – pentru 119 contracte”. [↑](#footnote-ref-13)
14. Art. 264 alin. (1) lit. b) din Codul Fiscal: sancțiunile fiscale aferente unor impozite şi taxe concrete – în cel mult 4 ani de la ultima dată stabilită pentru prezentarea dării de seamă fiscale privind impozitul şi taxa menționată sau pentru plata impozitului şi taxei în cazul în care nu este prevăzută prezentarea unei dări de seamă fiscale. [↑](#footnote-ref-14)
15. Cod cadastral 03003110021.0000.000. [↑](#footnote-ref-15)
16. Cod cadastral 03003110314.01.0000.0000. [↑](#footnote-ref-16)
17. Art. 282 alin.2) din Codul fiscal (abrogat prin Legea nr.257 din 16.12.2020, începând cu 01.01.2021). [↑](#footnote-ref-17)
18. Calculat după formula: valoarea estimată în scopul impozitării × cota impozabilă × nr. anilor de referință = 43,093 ha\*30 lei pentru 100 m2 = 129,3 mii MDL \* 3 ani = 387,9 mii MDL, conform prevederilor pct.2 lit. b) din Anexa nr. 1 la Legea nr. 1056-XIV din 16.06.2000 pentru punerea în aplicare a Titlului VI din Codul fiscal. [↑](#footnote-ref-18)
19. Legea condominiului în fondul locativ nr.913-XIV din 30.03.2000 (în continuare – Legea nr.913-XIV din 30.03.2000). [↑](#footnote-ref-19)
20. Condominiu – complex unic de bunuri imobiliare, ce include terenul în hotarele stabilite şi blocurile (blocul) de locuințe, alte obiecte imobiliare amplasate pe acesta, în care o parte, constituind locuințele, încăperile cu altă destinație decât aceea de locuință, se află în proprietate privată, de stat sau municipală, iar restul este proprietate comună indiviză (art.1 din Legea nr.913-XIV din 30.03.2000). [↑](#footnote-ref-20)
21. Art.14 alin.(2) lit.f) din Legea nr.436-XVI din 28.12.2006; art.16 alin.(2) din Legea nr.913-XIV din 30.03.2000. [↑](#footnote-ref-21)
22. Pct.89, pct.94 şi pct.95 din Instrucțiunea „Cu privire la înregistrarea bunurilor imobile şi a drepturilor asupra lor”, aprobată prin Ordinul ARFC nr.112 din 22.06.2005, cu modificările introduse prin Ordinul ARFC nr.50 din 19.05.2017, în vigoare din 02.06.2017. [↑](#footnote-ref-22)
23. Estimările auditului au fost efectuate reieșind din raportul de 2% din prețul normativ, precum și fără a lua în considerare coeficientul de amplasare a obiectelor (coeficient 1) . [↑](#footnote-ref-23)
24. Art.101 alin.(1) din Legea nr.1308-XIII din 25.07.1997 privind prețul normativ și modul de vânzare-cumpărare a pământului (în continuare – Legea nr.1308 din 25.07.1997). [↑](#footnote-ref-24)
25. Art.8 alin.(1) și art.4 alin.(10) din Legea nr.1308 din 25.07.1997. [↑](#footnote-ref-25)
26. Art.11 din Codul funciar nr.828-XII din 25.12.1991. [↑](#footnote-ref-26)
27. Conform prevederilor pct.47 din HG nr.361 din 25.06.1996 „Cu privire la asigurarea calității construcțiilor”, responsabilul tehnic atestat are următoarele obligațiuni generale:

    a) să accepte execuția lucrărilor de construcție numai pe bază de proiecte și detalii de execuție, verificate și ștampilate de specialiști verificatori de proiecte, conform prevederilor Regulamentului în cauză;

    b) să verifice și să avizeze: proiectele tehnologice privind execuția lucrărilor de construcție; procedurile tehnice de execuție a lucrărilor; programele de verificare a execuției; proiectele de organizare a execuției (organizare de șantier); graficele de execuție a lucrărilor aferente exigențelor esențiale; procesele-verbale privind lucrările ascunse;

    c) să exercite controlul execuției lucrărilor conform programului de verificare;

    d) să controleze modul în care se efectuează recepția calitativă a materialelor și a elementelor de construcție (prefabricate, articole de tâmplărie etc.);

    e) să controleze calitatea elementelor de construcție ce se realizează în atelierele proprii;

    f) să oprească execuția lucrărilor de construcție în cazul în care s-au produs defecte grave de calitate sau abateri de la prevederile proiectului de execuție;

    g) să ia măsuri de corectare sau refacere a lucrărilor, constatate ca fiind necorespunzătoare;

    h) să solicite avizul proiectantului pentru lichidarea deficiențelor care afectează exigențele esențiale la lucrările de construcție sau a abaterilor de la proiect;

    i) să informeze operativ conducerea organizației de construcție despre lichidarea deficiențelor constatate și măsurile întreprinse pentru a exclude repetarea lor;

    j) să întocmească și să țină la zi registrul de evidență a lucrărilor de construcție verificate, conform modelului din anexa nr.3 din Regulament. [↑](#footnote-ref-27)
28. Lucrări de reparații complexe a cantinei Liceului Teoretic „B. P. Hașdeu” – 90,4 mii lei;

    Lucrări de reparații capitale a carosabilului și trotuarului din str. Conev – 509,4 mii lei;

    Lucrări de reparații capitale a carosabilului și trotuarului din str. Lesecico – 230,1 mii lei;

    Lucrări de înființare a cimitirului orășenesc nou – 136,3 mii lei. [↑](#footnote-ref-28)
29. A – rezistență şi stabilitate; B – siguranță în exploatare; C – siguranță la foc; D – igienă, sănătatea oamenilor, refacerea şi protecția mediului înconjurător; E – izolație termică, hidrofugă şi economie de energie; F – protecție împotriva zgomotului; G – utilizare sustenabilă a resurselor naturale. [↑](#footnote-ref-29)
30. Clădirea lit. A – o construcție executată în anii 60 ai secolului trecut, care nu se exploatează și se află în stare abandonată din anul 2000;

    Anexa lit. A1 – o construcție cu regimul de înălțime tip parter, are formă dreptunghiulară în plan și o latură comună cu volumul de bază al clădirii lit. A, care nu se exploatează și se află în stare abandonată din anul 2000;

    Clădirea lit. D – o construcție cu regimul de înălțime tip parter, care a fost executată în anii 70 ai secolului trecut cu destinația de baie cu aburi și nu se exploatează fiind în stare abandonată din anul 2014;

    Anexa lit. D – construcție de formă dreptunghiulară executată cu structura portantă comună cu volumul de bază al clădirii lit. D, care nu se exploatează și se află în stare abandonată din anul 2014. [↑](#footnote-ref-30)
31. Ordinul ministrului Sănătății nr.638 din 12.08.2016 „Cu privire la implementarea Recomandărilor pentru un regim alimentar sănătos și activitate fizică adecvată în instituțiile de învățământ din Republica Moldova”. [↑](#footnote-ref-31)
32. Ponderea cantităților zilnice per copil de produse alimentare utilizate pentru asigurarea alimentației copiilor din instituțiile de învățământ preșcolar din mun. Bălți – Anexa nr.3 la Raportul de audit. [↑](#footnote-ref-32)
33. Ordinul comun al ministrului Educației, Culturii și Cercetării și ministrului Finanțelor nr. 90 din 31.01.2018, nr. 13/06 din 11.01.2019, nr.12 din 15.01.2020 „Cu privire la normele financiare pentru alimentarea copiilor/elevilor din instituțiile de învățământ”. [↑](#footnote-ref-33)
34. Ordinele comune ale ministrului Educației, Culturii și Cercetării și ministrului Finanțelor nr. 90 din 31.01.2018, nr. 13/06 din 11.01.2019, nr.12 din 15.01.2020 „Cu privire la normele financiare pentru alimentarea copiilor/elevilor din instituțiile din învățământ”, Ordinul comun al ministrului Educației, Culturii și Cercetării și al ministrului Finanțelor nr.13/6 din 11.01.2019 „Cu privire la normele financiare pentru alimentarea copiilor/elevilor din instituțiile din învățământ”. [↑](#footnote-ref-34)
35. 2018 până la 31.05.2018 - 8,8 lei/zi/elev, din 01.06.2018 până la 31.12.2020 – 10,8 lei/zi/elev. [↑](#footnote-ref-35)
36. Pentru anul 2018 – 12 lei/zi/elev și pentru anii 2019-2020 - 14 lei/zi/elev. [↑](#footnote-ref-36)
37. Acești elevi sunt alimentați gratuit din contul mijloacelor alocate din bugetul local de către CM Bălți ,în cuantum de la 12-14 lei/elev/zi. [↑](#footnote-ref-37)
38. 2018 – 8.977,4 mii lei, 2019 – 9923,0 mii lei, 2020 – 6826,1 mii lei. [↑](#footnote-ref-38)
39. 2019 fondul de salarizare la DGASPF a fost aprobat în mărime de 6,6 mil. lei, precizat în sumă de 8,04 mil. lei și efectiv 7,9 mil. lei. [↑](#footnote-ref-39)
40. Hotărârea Guvernului nr.98 din 04.02.2013 privind aprobarea Regulamentului privind modul de organizare a normării muncii în ramurile economiei naționale, aprobat prin HG nr.98 din 04.02.2013). [↑](#footnote-ref-40)
41. Deciziile Comisiei pentru Situații Excepționale a mun. Bălți: nr.1 din 19.03.2020 „Cu privire la măsurile de control și profilaxie a infecției Covid-19 pe teritoriul mun. Bălți”; nr.2 din 19.03.2020 „Cu privire la măsurile organizatorice de control asupra executării deciziilor autorităților publice în vederea prevenirii răspândirii infecției de Covid-19”. [↑](#footnote-ref-41)
42. Documentele confirmative prin care s-a argumentat natura și executarea serviciului prestat au fost următoarele: factura fiscală a prestatorului; registrul totalizator al lucrărilor executate lunar (prezentat de către prestatorul serviciilor); procesele-verbale de recepție a lucrărilor executate, întocmite prin metoda de resurse (semnate de către prestator și reprezentantul Direcției gospodărie comunală a primăriei); lista decedaților (numele, data decesului, domiciliul). [↑](#footnote-ref-42)
43. Numai în cazurile când colaboratorul de poliție a considerat ca este necesară efectuarea unei expertize, pentru a exclude probabilitatea existenței unor acțiuni criminale care ar fi putut provoca decesul persoanei. [↑](#footnote-ref-43)
44. Art.2 din Legea nr.1402-XV din 24.10.2002: „servicii publice de gospodărie comunală furnizate/prestate – ansamblu de activități și acțiuni de interes public, desfășurate sub autoritatea administrației publice locale la realizarea lucrărilor necesare în gospodăria comunală”; „consumator – persoană fizică sau juridică care beneficiază de servicii publice de gospodărie comunală în baza unui contract încheiat cu operatorul”. [↑](#footnote-ref-44)
45. Art.10 din Legea nr.320 din 27.12.2012 cu privire la activitatea Poliției și statutul polițistului (în continuare – Legea nr.320 din 27.12.2012) – „Autoritățile administrației publice locale pot finanța din bugetele proprii realizarea unor acțiuni ale subdiviziunilor teritoriale ale Poliției legate de asigurarea ordinii și securității publice în teritoriu”. [↑](#footnote-ref-45)
46. Care s-ar afla în condiții social vulnerabile și nu ar putea achita serviciile de transportare a decedaților pentru efectuarea expertizei medico-legale la indicația organului de drept. [↑](#footnote-ref-46)
47. În anul 2020, cheltuielile pentru această activitate au constituit 349,7 mii lei, inclusiv: alocații unice – 330,0 mii lei; flori – 17,6 mii lei; rame pentru fotografii – 2,1 mii lei. În anul 2019, cheltuielile pentru această activitate au constituit 286,5 mii lei, inclusiv: alocații unice – 240,0 mii lei; cheltuieli pentru restaurant (alimentația) – 29,5 mii lei; transmiterea mesajului video de felicitare prin rețeaua de internet – 4,0 mii lei (în sala restaurantului); flori – 9,9 mii lei; rame pentru fotografii – 3,1 mii lei. În anul 2018, cheltuielile pentru această activitate au constituit 283,0 mii lei, inclusiv: alocații unice – 240,0 mii lei; cheltuieli pentru restaurant (alimentația) – 24,1 mii lei; transmiterea mesajului video de felicitare prin rețeaua de internet – 4,0 mii lei (în sala restaurantului); flori – 12,2 mii lei; rame pentru fotografii – 2,7 mii lei. [↑](#footnote-ref-47)
48. Regulamentul-tip privind constituirea fondurilor de rezervă ale autorităților administrației publice locale şi utilizarea mijloacelor acestora, aprobat prin Hotărârea Guvernului nr.1427 din 22.12.2004. [↑](#footnote-ref-48)
49. Pct. 16 din Lista genurilor de activitate al căror specific permite efectuarea încasărilor bănești în numerar fără aplicarea echipamentelor de casă și de control, anexată la Regulamentul cu privire la exploatarea echipamentelor de casă și de control pentru efectuarea decontărilor în numerar și/sau prin alt instrument de plată, care la rândul său este aprobat prin Anexa nr.3 la Hotărârea Guvernului nr.141 din 27.02.2019 „Cu privire la aplicarea echipamentelor de casă și de control la efectuarea decontărilor”. [↑](#footnote-ref-49)
50. Conform datelor Direcției proprietate municipală și relații funciare. [↑](#footnote-ref-50)
51. În cazul străzii Cotovschi, există un dosar informațional din anul 1985 (date geometrice, date cu privire la semnele de circulație, date cu privire la lucrările de reparație). [↑](#footnote-ref-51)
52. Art.4 alin. (1) din Legea nr.150 din 14.07.2017 cu privire la Registrul obiectivelor de infrastructură tehnico-edilitară – „Subiecți ai înregistrării obiectivelor de infrastructură tehnico-edilitară sunt proprietarii acestora și alți titulari ai drepturilor patrimoniale asupra acestora: cetățeni ai Republicii Moldova, cetățeni străini, apatrizi, persoane juridice din țară și din străinătate, organizații internaționale, Republica Moldova și unitățile ei administrativ-teritoriale”. Art.10 alin.(2) – „Documentele ce servesc drept temei pentru înregistrarea obiectivului de infrastructură tehnico-edilitară se întocmesc de către titularul de drepturi asupra obiectivului de infrastructură tehnico-edilitară sau de către ingineri cadastrali sau geodezi certificați”. [↑](#footnote-ref-52)
53. Pct.1.4.5.2. din Planul de conturi contabile – „Reevaluarea clădirilor și construcțiilor speciale se efectuează o dată la 5 ani, dar și în cazul ieșirii acestora din sistemul bugetar. Clădirile și construcțiile speciale sunt reevaluate la valoarea estimată a bunului imobil în baza extrasului din registrul bunurilor imobile”. [↑](#footnote-ref-53)
54. Anexa nr.6 la Raportul de audit: Analiza implementării recomandărilor anterioare ale Curții de Conturi (Hotărârea nr.66 din 25.11.2019). [↑](#footnote-ref-54)
55. Legea nr. 260 din 07.12.2017. [↑](#footnote-ref-55)
56. ISSAI 100, ISSAI 400 și ISSAI 4000, aprobate pentru aplicare prin Hotărârea CCRM nr.2 din 24.01.2020 „Cu privire la Cadrul Declarațiilor Profesionale ale INTOSAI”. [↑](#footnote-ref-56)
57. Hotărârea Curții de Conturi nr.66 din 25.11.2019 „Cu privire la aprobarea Raportului misiunii de follow-up asupra implementării recomandărilor aprobate prin Hotărârea Curții de Conturi nr.11 din 11 aprilie 2018 privind Raportul auditului „Managementul serviciilor publice de transport urban și impactul fiscal bugetar al acestora””. [↑](#footnote-ref-57)